text:
Naamne sappo ngam anndude ko woni Etaa siwil
Etaa siwil ko denndaangal kaayitaaji ɗi ɓiyleydiyanke hatojini e jogaade mgam haa waawa anndeede seerndee e heddiiɓe, waawa kadi huutoraade ɗi e fiyakuuji ndenndaanndi : ɗum woni kaayitaaji ɓurɗi lollirde kaayit juddu, kaayit dewgal walla cergal e kaayit cankagol. Keɓgol ɗiin kaayitaaji noon ina jeyaa e ngoƴa yoga e ɓiɓɓe leydi ndi, sabu saɗtande noon ɓeen e waasde newaade laabi keɓirɗi ɗiin kaayitaaji. Ɗeen caɗeele ina mbaawi tonngaade e sababuuji ɗiɗi :
1. Ŋakkere pinal ɓesngu ngu, waasde ummanaade keɓgol heen kaayit fof e sahaa mum sabu waasde faamde hol ko etaa-siɓil nafata.
OMVS ina felliti waɗde taaɓal
Gila hanki, 31 mars 2008, wiɗtooɓe (annduɓe) ummoriiɓe e janngirɗe toowɗe (iniwersiteeji) leyɗe jeyaaɗe e Fedde Peewnugol Maayo Senegaal (OMƁS) nana ndenti e batu mawngu ngam yuurnitaade kuccam fedde nde. Ina jeyaa e payndaale nguuɗoo batu renndinngu annduɓe ummoriiɓe ɗum noon, Mali, Gine, Muritani e Senegaal,
Asakal ko soccude ɓerɗe e laɓɓinde jawdi
Asakal woni salndu tataɓiiru e calɗi lislaam joyi ɗi, cagal gooŋɗinde Alla e nelaaɗo mum, e darnude juulde. Alla toowɗo o wiyi nelaaɗo Muhamad (JKW) : "ƴettu e jawɗeele maɓɓe ɗe sadak (asakal) laaɓniraaɓe, ɓeydiraa ɓe ɗum" . Ko ɗum addani Nelaaɗo (J.KW) wiyde : "jawdi ustortaako sabu sadak (walla asakal)".
O wiyi kadi "sadak ene ñifa tikkere Alla, ene duñta maayde soofnde", Sadak ko ko njarliti-ɗaa, njaltin-ɗaa e jawdi maaɗa, asakal noon ko ko foti itteede e jawɗeele alduɓe, faytinee e waasɓe, e roofolɓe, e jom caɗeele en, e kala ko ene walla nguurndam renndo no yuɓɓiri.
Faabu Pulaagu : Asakal
Ɗumɗoo ko miijo Musiɗɗo men Maymuuna Caam, muritaninaajo, Hooreejo Fedde Pulaagu Hakkunde Leyɗeele ("Association Peule Internationale"), gonɗo hannde to Paris, laamorgo leydi Farayse. Ko toon o sakkani NGOOƊOO miijo ngo denndaangal winndere Pulaagu e ko wonaa ɗum tan, e nder winndannde makko e ɗemngal farayse, hono "Le secours Peul". "Miijo ngo arani mi tan ko nde teskii mi wonde e nder Fulɓe teemedere fof, ko ɓuri capanɗe njeenayo heen (90 %) ko juulɓe, te asakal, hono salndu tataɓuru Lislaam,
Asakal muddo hoore (deftel 2)
1) Ñaawoore mum
Asakal muddo hoore ko farilla baɗɗiiɗo e kalaa juulɗo, debbo e gorko, suka e mawɗo, dimo e diimaajo, jogiiɗo ko ɓurti nguura mum, hono “deppas” mum, ñande juulde koorka.
2) Faayiida mum (“hikma” mum)
Faayiida gonɗo e yaltinde muddo hoore, hono nafoore mum, ko ɗumɗoo : laɓɓinde koorɗo o e pergitte, heɓɓaana ɗum gebbi gonɗi e koorka, tawi saabii ɗum ko kuddi e ƴettooje e ko nanndi heen, paggitaaɗi e nder lewru koorka ; haɗande miskineeɓe njelaari ñande juulde nde, mbele eɓe ndennda e juulɓe weltaare, ngati juulde ko ñalngu weltaare e weytaare.


c: text/html

text:
Bomb fitti haa Lesdi Somalia wadi sanadu halkuki wobbe nden daldi himbe ko hwtani 11 bo nawnande caatude.
Hukuumaaji sappi ‘e wiiki bomb wa goota kam hippi muumini’en golloobe ha nder maata wa ngan nde be yahanno Labbaare Buulo-haji sedda to A wurti Galluure Kismayo Fombinaari Lesdi ndin ko dal di dudbe’e nawnande caatude.
Golloobe shaanu njamu wi be habda bee nyaunduki nawniibe haa giifakan.
Laaraniibe gidde Gite mabbe wi hisiibe haa kippeden de haa mootawa ngan arannde wobbe nder mabbe nawni on bawti kippe didabre fetti no haa giifakan
Hukuumaaji tuumi kippe den yaarama on bee Juude al-Qaida-hawtaade bee moobgal al-Shabab.
ndenno, golloobe haa Lesdi Somali wiino Sooja ‘en Lesdi America yaarino kippe Asama ngam tefre yidannde mabbe ngomnati kawtal Lesdi omte haa bakkeeje galluure Cakantaare Hiran.
Golloobe ngomnati bo wii kippe den wadaama on haa gollirde Sooja’en Lesdi ndin wakkati be wurtino golle kuude saata gidkuuku haa bakkeeje den.
SADIQ ALFA

robotstxt: allowed

filter: keep


text:
Catal F.B.P.M to Nuwaadibu yuɓɓinii hiirde pinal ñalnde 23 saawiyee to galle Pulaar to leegal tufnde 1ɓere. Saabii hiirde nde ko waɗande musiɗɗo Kan Aaamadu Saydu, hooreejo catal ngal, hiirde mbayniigu, caggal nde heɓi fooftere mum (retraite).
Catal F.B.P.M to Nuwaadibu yuɓɓinii hiirde pinal ñalnde 23 saawiyee to galle Pulaar to leegal tufnde 1ɓere. Saabii hiirde nde ko waɗande musiɗɗo Kan Aaamadu Saydu, hooreejo catal ngal, hiirde mbayniigu, caggal nde heɓi fooftere mum (retraite).
Ko ɗuum addani hiirde nde yuɓɓineede ngam haaltude ñaamgolluuji oo gorko ngenndiyanke, e ruttude ɗum teddungal mawngal sibu golle ɗe o gollanii leñol ngol. Yimɓe fof ena ceedii wonde Kan Aamadu Saydu gollaniima F.Ɓ.P.M haa teeŋti noon e Catal Nuwaadibu, sibu ko ɗoo o ɓuri ɓooyde e jooɗaade, golle makko kadi puɗɗii ko gila e finndinde leñol ngol haa heɓi jannginde e ƴellitde ɗemngal men : o idii fof ko udditde duɗe janngirɗe Pulaar, o jannginii heen, o yuɓɓinii jeewte pinal keewɗe ngam findinde banndiraaɓe e nafoore wonnde e janngude ɗemngal mum. Omo faamnoo leñol ɓamtotaako ko maa jaŋde e winndude ɗemngal mum, ubbita pinal mum, rewa diine mum, reena ngenndi mum, wiɗta taariik mum, siftora hanki mum. Ɗuumɗoo fof Kan Aamadu Saydu gollaniima leñol ngol. Ngam raɓɓiɗinaade, mo wiyi ena haalda golle e balle makko, tampat, kono gaynataa. En ñaagiima geno toowɗo oo nde sellinta doole makko, juutna balɗe, moƴƴina battane makko (aamiin).
Golle hiirde nde ko hono nii lelorii : Idii fof ko konngol udditirgol hiirde, ngol musiɗɗo koolaaɗo kuuɓal catal, hono Caam Aadama waɗi ngam bismaade banndirraɓe arɓe tawtorrede hiirde nde. Rewi heen ko jimol Fuuta Tooro ngol Goomu pinal catal ngal, rewi heen ko njalniika nbayniigu hakkunde Kan Aamadu Saydu e catal ngal. Caggal ɗuum ko yeewrere faytunde e nguurndam Kan Aamadu Saydu, tawi yuɓɓini ɗum ko Bah Abdul Asiis.
Rewi e ɗuum ko jimdi sukaaɓe men naalankooɓe hono Jibi jeŋ, Gedda Gey, Maamuudu Bah e Ibiraahiima Saako, yanti heen ko konnguɗi huunde e hoohooɓe wuro ngo, arɓe tawtoreede hiirde nde, lomlomtondiri e haalirde nde ngam seedtaade darnde e golle Kan Aamadu Saydu hono : Yero Caam e Bah Abdul Kadeer e Sammba Jallo e Raamata Kan lollirɗo Guuro Kan. Rewi heen ko jimol yooro, e daaɗe belɗe goomu pinal catal ngal. Caggal ɗum ko dokkugol hoyreejo seedantaagal teddungal wonndude e jimol baɗngol faayida. Caggal ɗuum ko konngol mbayniigu hakkunde catal ngal e banndiraaɓe arnooɓe nootitaade e hiirde nde, e konngol ngol o huccitini e dental ngal. O idii yettude fof ko denndaangal banndiraaɓe Nuwaadibu e arɓe tawtoreede hiirde nde, e terɓe catal ngal, o yetti, o manti, o jaari denndaangal terɓe catal ngal e teddungal e nehdi e hurum mo ndokki mo gila o fuɗɗii wonde hoyreejo catal ngal. O wasiyii banndiraaɓe nde tiiɗnotoo njannga ɗemngal ngal, ndaroo, ndadoo e ƴellitde pinal men. O yaafnii kadi banndiraaɓe so tawii won pergitte ngoni hakkunde makko e yimɓe ɓe. O duwii nde geno toowɗo o ñiiɓnata catal ngal haa ɓeyda golle, yettina fayndaare F.B.P.M. O ñaggi nde Allah sellinta doole mo woni kala, juutna balɗe, ɓeyda barke (aamiin). Hiirde nde uddiraa ko jimol mbayniigu e daaɗe goomu pinal catal ngal.
Eɗen njetta denndaangal terɗe goomu pinal catal ngal nde mbaawi yuɓɓinde ndee hiirde waɗnde faayiida no feewi e dow gardagol musiɗɗo Limaan Sammba Jah lollirde ɓiyngel leydi, ɗowoowo ŋanaa kala hiirde pinal catal ngal, mo meeɗaa amande e aande ko yuɓɓinta, mo galle mum. Ko noon njettirten musiɗɗo Jibi Sih ɗowanɗo en hiirde nde haa moƴƴi, feewi, weli, weli arnooɓe fof, haa mo woni kala dañi heen weltaare e mbelemma. En njettii pelle pine e pelle gure e denndaangal banndiraaɓe arnooɓe nootitaade e hiirde nde. En ñaagiima ALLAH toowɗo o nde hono ndee hiirde waɗtatee sibu hono mayre weeɓaani. Mantude gollaniiɗo leñol, gila ena wuuri maayaani wonaa huunde weeɓde. Sibu heewii ko ngoppen haa joom mum wirnoo gite nde manten ɗum. Yo ALLAH hokku en moƴƴere e deeyre, o waɗa en e ndeenka makko, haa mbaawen ñemtinde hono ɗee golle paayodinɗe (aamiin).
Holi Aamadu Saydu Kan ?
En puɗɗoriima Innde Alla e juulde e Nulaaɗo makko Muhammadu, yo jam e kisal Alla won e mum. Jam ñalli e mon banndiraaɓe, on calminaama gooto e mon kala innde mum e yettode mum. Jettooɗe ngoodanii Alla, tagɗo reeni, hoddiri sababuuji. Sabaabu pottital men hannde oo kikiiɗe aset ko sabaabu tiɗɗo, ko seedtanaade tampanɗo leñol, gollaniiɗo ɗemngal pulaar tigi-rigi, oon ko Aamadu Saydu Kan, hooreejo Catal F.B.P.M ɗo e Nuwadibu. Banndiraaɓe, kala ñamluɗo keñol moƴƴere, yo tijjo ko wayi nii. Nguu ñalngu bettaani en. Neɗɗo sifortee ko golle mum.
Holi oo Kan Aamadu saydu ?
Aamadu Saydu Kan yiyi aduna ko e hitaande 1949 to Likseyba Gorgol, wuro anndaango, limteteengo e gure paarnorɗe Fuuta.
En hitaande 1956, o naati ekkol to wuro makko. Ko ɗoon o janngi haa hitaande 1962, o fayi ɗuɗal hakkundeewal to Kayhayɗi, haa hitaande 1966. E hitaande 1967 o yawti, o fayi duɗal hakkundewal ngenndi to Nuwaasot (lycée National de Nouakchott).
Aamadu Saydu golliima sabu e hitaande 1970 tawi o ɓamii golle ko ina wona duuɓi tati to P.T.T (poste). Caggal ɗum, e hitaande 1970 haa 1975 o gollotonoo ko to Air Afrik. 1976 haa 1977 o fayi PNUD Nuwaasoot. 1977 ha 1978 o gollotonoo ko to Mendes Junior. Tuggi 1979 haa desammburu 2009, ko SNIM tan o gollotonoo. Ko ɗoo o ɓuri ñiiɓde, o ɓuri ɓooyde. Ha o hebi fooftere makko hannde nde (retraite) tawi omo selli, omo hisi, Alla ina accidi mo timmal makko.
To bannge dowrugol ko e heertooji luulndo tan o woni sabu makko woƴeede yooltude ndimaagu e jojjanɗe ɓesngu e leƴƴi Muritani fof. E oon fannu omo tiiɗi, omo tiiɗnii, o wonii laabi keewɗi e meeri Nuwaadibu (conseiller municipal). Ko idii wooteeji 1992 (tuggi 1990 haa 1993), 1993 haa 2001, 2001 ha 2006, o jeyaama e terɗe cosɗe UFD, AC, APP (membre fondateur). Kadi o meeɗaa waasde jeyeede e terɗe jiilirɗe ɗowooje golle ɗe to diiwaan Nuwaadibu. Kan Aamadu Saydu nana to golle SNIM, to golle dawrugol, to golle pinal. Ina jeyaa e ko ɓuri tiiɗde e golle makko, daranaade golle pinal, jaŋde ɗemɗe ngenndiije, ha teeŋti e ngal fulɓe.
Tuggi 1979 ha e oo sahaa omo golloo tigi e F.B.P.M. Ko ɗum addani mo heptineede e suɓeede caggal batu mooɓondiral ɗiɗmu yo o won hooreejo Catal Nuwaadibu. Ndeke ɗumɗoo fof ko sabu darnde makko teskinnde. Ko ina wona hannde duuɓi 27 ko kanko ardii catal ngal. Kan, ko sagata, ko jaggal mawngal e fedde nde, e catal Nuwaadibu. Ina jeyaa e golle makko tabitɗe, winnduɓe defte fuɓɓorde kelmeendi e firo mum e ɓemngal Farayse.
Ngam wallitde humpiiɓe alkule latin ɓee e tuma muusɗo 1989 ha 1992, ko kanko hisni deftordu catal ngal. O waɓiino binndanɗe keewɓe e jaaynde Nuwaadibu, hono ƴellitaare, haa teeŋti e peeje no jaaynde ɗemngal Farayse haa teeŋti e peeje no jaayde ɗemngal Pulaar njaajirta. Omo jeyaa e walluɓe catal ngal haa dañi jokkondire e balle ngalu ummoraase e Fedde CERLS (Comite Eƴécutif régional de lutte contre le Sida).
Ko Kan Aamadu Saydu ligganii leñol ngol, Fedde nde e ɓesngu Muritani waawaa haaldeede kiikiiɗe gooto. Gonaangal makko e Nuwadibu ko nafoore mawnde addani en. Yo Alla yoɓ mo ko o waɗani ɗemngal ngal ko, ko o waɗani leñol ngol ko. Aamiin. Golle makko ina njooɗi. Golle moƴƴe alaa e sago njokkee, ñemmben golle makko. Sabaabu dental men ko leñol, ko ɗemngal ngal. Ɓeyden tiiɗnaare. Mboɗo yetta terɗe catal ngal fof haa teeŋti e sukkuɓe ɓe. Yaakaare men janngo rewɓe e worɓe ɓe e jinnaaɓe maɓɓe. Sabu gila nguu ñalngu heblaa ko ɓe dariiɓe tay. Ɓe paamii ko kamɓe njogori heɓɓitoyaade jaŋde e pinal fulɓe. Yo Alla won ballo, yettina fayndaare. Aamin
Abdul Ajiiju Bah, Nuwadibu 23/01/2010


text:
Ko nduu sawru fof ɓuri ɓooyde e aduna hee. Ko kayru seerndi debbo e gorko. Ko kayru gorko yaaɓirta debbo nde ɓiɗɗo toɓɓee nder rannga mum, wona toon lebbi jeenay e jammayel woy heege, jibinee. So yimɓe, so jinneeji maa seyɗaneeji, so kuulle wuro (jawdi ndariindi), so kuulle ladde (mbarokon), hayi colli… ko kayru njeñirta (ɓesnirta). Nduu sawru woni njogoram kala ko woroɗiɗi. Ko kayru hecci debbo e ndewaagu mum, sabu ganndal feeñninii ko gorko hecci debbo, nde tawnoo yumma men Hawaa tagaa ko e wirngo Baaba men Aadama Aleyhi salaam tagaaɗo e loopal (ɓakkere ɓaleere renndinnde goobuuji kala). Ko ɗum saabii yimɓe wonde leƴƴi keewɗi e goobuuji keewɗi. Innde SAWRU ngalɗoo tergal ko soowoore.
SAWRU welnere : Nduu SAWRU fiyetee ko e bawɗi e buubaaji, taballeeji kam e sabareeje…ekn. Ko kayru sifortee kadi leeɓol so ndu fiyaama e koɗli, ndu ñaañaama e ñaañooji, ndu fiyaama e mooluuji, bayli e kala ko fiyirtee leeɓol, maa ɗuum ɓoggol. Ɗii cabbi ina keewi no feewi : so ndu fiyaama e buuba endu yahda e daaɗe njimri : “Wanngo e wannaade, wanngo leydi addii mbeejoor. Wanngo e wanngaade debbo reedu waawaa wanngaade. Wanngo leydi e Wanngo leydi so aɗa wallee waaw ! Wanngo leydi e wannganaade giɗo mum weeɓaani. Wanngo leydi e wanngo leydi artii maayaani.” Nduu sawru ina yahda kadi e ngamri (beñce e duƴƴe) boombi e sagataaɓe haa punndi ruuka dow.
SAWRU naale : so ndu fiyaama e buubaa walla mbaggu maa sabar endu yimee : “naale ko jardugel, so ayarii a totat bannde yara.” Sawru nduu kadi ina amee. Gamoowo oo wonata ko diw-diwnude.
SAWRU gayi corel amerikkee : ina yimee. “Gay corel Amerikkee.” Ɗoo kadi, gamoowo oo waɗata ko duƴƴe
SAWRU bala dillii : ina yimee : “Delel deli maysoo, sawru bala dillii. So sawru bala dillii boombi sahre naayoo, cummba cajoo, ngaree jala kata, ngaree ciññel gujjo. Sagaaaɓe njola leewoo, piya sabaaji ngeewoo.” Kala gamoowo diwat ina doƴƴoo.
SAWRU duƴƴe ina woodi : ina yimee. “Riddu mo , riddu mo, haa o yanoya cile. Hargu mo, hargu mo, haa o yana e cile.” Ko ɗiiɗoo cabbi welnere njirwintunoo dingire Fuuta kala jammaagu.
Kono musiɗɗo men Njaay Saydu Aamadu, Ngelongal Fuuta wiyi : “Ciliŋ welni dooli, Ciliŋ ciliŋ welni dooli. Tunguru welni bawɗi ! Tungu nunguru welni bawɗi”. Ɗii cabbi welnere, ko bawɗi e buubaaji ndenndi, etee kadi ɗi noddata boombi e sagataaɓe ko dingire Fuuta e nder e lewlewe jammaaji. Fuuta noon, e wiyde makko : “fuuta e Kummbaaru, ñaldooru mbooyi, waaldooru jaangol.”
Miijo am ruɗtiima e hanki mo tawaa mi e sahaaji belɗi ɗi moƴƴin-mi, sahtu nde njontaa-mi ndee. So bawɗi tunngii, ɗammbii, njiñcii, cerkitii, kelle boombi poɓɓii, jolɓe naayiima, naaytiima, daaɗe maɓɓe cerii ceekii niɓɓe : “Naayanaade yeellam ina haani kono kadi naaytanaade yellam soofaani.” Fiyooɓe bawɗi ɓamta : “Hiirii! Hiirii ! Piyee kelle ngara. Boombi sahre piyee kelle ngara.” Fiyooɓe buubaaji ƴetta : “Boombi sahre piyee kelle njahda e buubaji ! Hiirii! Hiirii !”
Boombi ɗii cummbii, mbaɗi kelle dow ina njima : “Eyoo ! Haayoo ! mbiyee eey wela ! Hoɗɓe so on kulii kootee woto ngadde hare ! Wooroo nduu reedu ellee moɗɗo ñale ! Allah dey ina waawi koɗo sakkoo, waali fawoo dow ! Leewotaako sippirtaake, hol ko addu maa ? Addu maa ko wonde jogo comci e fiyde miñum en ? Kooli hoɓɓe so on kulii kootee woto ngaddee hare !”
Bawɗi cerkita, cerkita. Buubaaji kakka mehre : mbiruuji cimbee, ciñña, nger-ngerta ndiwa, ñippoo e hakkunde dingiral, Geewelaaji, ŋaayelaaji, cowtiiji, ɗi yeeso e caggal, senebaaji kolliree Mbiriyon laarondirii, meerndirii, njowondirii juuɗe, ndikkondirii. Dingiral yaajnaa, yeeɓooɓe ŋaaginii. Sippirooji puɗɗorii les ngoni e ŋabbude, joɓɓi keewi, tihondiral heewaani. Gulaali e luukaali ina njokkondiri, welo-welo ina seeka deedi, Alla ina ñoota. Ndeen juutii, ñaawoowo oo dartini sippirooji ɗii wiyi : “Barigal ŋabbii (montii) yo mbiriyon njoño. “Ɓeen ƴeeŋi, naatti e yeeɓooɓe, njooɗii. Jaajnoowo huutorii paftol mum, dingiral yaaji. Tinaaka, maataaka haa mbiriyal waɗi bukket, seeki yimɓe, fiyi saba yaaɓani fiyooɓe bawɗi e buubaaji, o tukki, o jubbi leydi woodi ko o janngi o tuuti heen o wutti, o biiftii mbaggu njooɗinoongu hakkunde nguu, o sompi hakkunde dingiral yeru, o fawi heen koyngal makko ñaamal. O suuti junngo makko ñaamo ngoo, o dimmbini seeɓnde, yiili feɗeendu, wiyi : “Ko miin woni mbiriyal mbiruuji ! Ko miin woni jalal mawngal, jabbirgal mawngal, roondee feeca hoore, daasee taƴa codduli ! Teddii roondotaako ! Juutii daasotaako ! Suusi ara, huli abboo dow ! Ko miin woni Saydu Sih saawaande mo saawaani gacce.” Fadel giddi tawi omo darii, tappi mbaggu makko pettal ngu waɗi tuggi-peli, ngu tallii haa ngu yottii yeeɓooɓe, tan gulaali ngulli : “Ko ɗoo yooɗata ! Jarii ! Jarii ! Ko ɗoo yooɗata !” Fadel yowi Saydu njunngo. Oon fawi joopordu mum e goddol, gursi, gursi. Gulaali ɓamti : “Saydu warii mo !” Jaajnatnooɗo joñii, naatti e yeeɓooɓe, nde tawnoo kamɓe njaajnan koye maɓɓe. Joom bawɗi en piyatnoo ko wooturu, mbayli sawru, mbaɗtii dembel, bawɗi ngoni e jaŋtaade : “Delel deli mayso, sawru bala dillii !” Ñaawoowo naati nder dingiral, darii hakkunde maɓɓe, reftanii ɓe sarɗiyeeji sippiro haa laaɓi cer, rokki yamiroore yo ɓe nanngondir, ɓe cippira. Fadel ardi doole sorni Saydu junngo, weddii poɓnal hayi dara gasaani ; ɓe pirti corndi ɓe mbaɗi cawndi, alaa ko ɓosi, ɓe ceerti. Ñaawoowo heedi hakkunde, jeertini ɓe. Ɓe mbaɗi heɓi ñugga, Saydu naati e Fadel waɗi ɗum tekal reɗɗu, Fade etii roondaade, tawi omo teddi, jooɗɗini. Saydu wiyi mo ɓilal saddu, yeeƴii e yeeɓooɓe, foɓɓi, yimɓe caati ɗum kelle e kuljinaali, o diwi o diwdi e makko. Kala majnooɗo yiyaani. O weñciti ɓilal tan o waɗi mo e leydi tal ! O jooɗii e reedu makko. Yeeɓooɓe ngulli, naati e dingiral : ɓee ina ngama, ina njala, heddiiɓe ina ngomsi, ina cunii, won e maɓɓe nii ina ɓiirta gonɗi. Mammadu Faatel Bah wiyi : “So fijo fijii yimɓe noototo, so mbir yanii lammba seerii !” Kaaɗoo lammba ne fusii.
Jallo Muusaa Aamadu


text:
Ñaam-golluuje
Gorko biyeteeɗo Alhajji Abuu Sammbooru Barka walla mbiyen mo Alhajji Tijjaani Aan sankii ko ñalnde aset 14 lewru seeɗto (abriil) hitaande 2001, caggal nde wuuri duuɓi 46. Yumma makko wiyetee ko Neene Alfaa Aali Jaara ɓurɗo anndireede Kummba Maaro Leñaan. Baaba makko ko Sammbooru Barka woni innde mum. Alhajji Tijjaani Aan ko kodda jinnaaɓe mum kadi ko Saajo nde tawnoo rewi ko e funeeɓe ɗiɗo worɓe : Alasan e Aluseyni.
Ñaam-golluuje
Gorko biyeteeɗo Alhajji Abuu Sammbooru Barka walla mbiyen mo Alhajji Tijjaani Aan sankii ko ñalnde aset 14 lewru seeɗto (abriil) hitaande 2001, caggal nde wuuri duuɓi 46. Yumma makko wiyetee ko Neene Alfaa Aali Jaara ɓurɗo anndireede Kummba Maaro Leñaan. Baaba makko ko Sammbooru Barka woni innde mum. Alhajji Tijjaani Aan ko kodda jinnaaɓe mum kadi ko Saajo nde tawnoo rewi ko e funeeɓe ɗiɗo worɓe : Alasan e Aluseyni.
So laaɓii ko golle moƴƴe ngoni ndimaagu, ɓinngu moƴƴaagu ko cuɗaari tan, ndeke fotde kala guurɗo ko gollaade, ko daranaade e dadanaade feewnude sahaa mum, ko daranaade e dadanaade feewnude yonta mo hawri oo. Ko ɗuum waɗi so neɗɗo yontaama, ena haani naamnditaade hoore mum naamnde ɗiɗo :
1- So mi waɗaani jooni, hol nde mbaɗat-mi ?
2- Miin potɗo waɗde oo, so mi waɗaani, hol baɗanoowo mi?
Ko ndeen yiyannde ŋarɗunde woni nde Alhajji Tijjaani Aan jogitinoo e nder nguurndam mum fof. O daɗɗi faayndaare, o fawi heen fiɓnde, o yooɓii duwaaw, o ñaagii ballal Geno. O fiɓi aadi hakkunde makko e leñol, aadi mo sewaani saka taƴa, aadi mo wuɗaani saka buuña haa ñalawma mo o aflinaa ñaamo makko, haayre heedi hoore, woɗnde waɗaa koyɗe. O hirjini jaŋde e gollal, o noddi dental, o eewnii ngootaagu Leñol, o daranii ƴellitaare Pinal, o dadanii e ko aldaa e lohre ɓamtaare Ɗemngal.
Nde aadi timmi, Alla yiɗi mo, humpinaani mo, eewnii mo to “Makkatal Mukarram”, fawtoyaade doosgal joyaɓal diine men Lislaam cuɓaaɗo. O senii, o salliginii, o juuli, o hucciti e “rawda” ɓurnaaɗo winndere, o duwii, Alla jaabii. O arti e ngenndi makko yummaari, e leydi makko Senegaal, o waɗi mbayniigu makko haa timmi. O tinndi, o daari, o siftini, o softini. Ñalnde 14 lewru seeɗto maa mbiyen lewru abriil e hitaande 2001, o yalti aduna e nokku ɗo wiyetee Juunndu, sara Wuro Maadiiw, omo woppi hesniiɓe ɗiɗo e sukaaɓe njeenayo rewɓe e worɓe, en nder heen luuti gorko, innitiraaɗo mo.
Banndiraaɓe, Alhajji Abuu Aan wuurii kadi woodii. O ɗalii ñaam-golluuje paayodinɗe, paarnorɗe, ŋarɗuɗe cuɗooje daartol Leñol. Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe.
- Eeraali
– Eeraango Feewde e Leñol
Banndiraaɓe, ko adii fof ko duwanaade on. Maayde Tijjaani Aan ko baasal mawngal, ko ustaare mawnde wonande leñol ngol. Nde tawnoo hono Tijjaani en keewaani etee kadi mbeeɓaani, en cuniima, en ngoyii haa saɗti. Kono paamen noon aduna oo dartaaki ɗoo tan e ɗeeɗoo maayde. Ko o jokkoowo. Nguurndam leñol ngol ne kay dartotaako ɗoo, ko ko jokkata. Ɗum firti ko leñol ngol ena hatojina e sagataaɓe yarlitiiɓe, engol sokla ngenndiyankooɓe saasɓe e kala sahaa e kala nokku. Haade oon ngenndiyankaagal ko huunde tiiɗnde, nde weeɓaani, etee wonaa mo woni kala rokketee ɗum, so en ndañii ngenndiyanke, tiiɗno-ɗen e mum gila e nguurndam mum. Oto ɗalen haa maayde jola, heddoo eɗen ngoya mo, eɗen cunoo e maayde makko, eɗen kolla wonde eɗen njiɗnoo mo walla eɗen njotondirnoo e makko jotondiral tiiɗngal. Haalooɓe Pulaar mbiyi:
Lekki mbatirki duuletee ko gila ena woni soɓoƴuru.
Won e woyooɓe hannde Tijjaani Aan, meeɗaao jogaade e mum haaju. Won wiyatnooɓe ko o haalatnoo koo, ko bolle puuyɗe walla o wondi ko yiɗde tineede. Won e soodooɓe hannde nate makko walla leppi makko, so keɗinooma mo, etinooma faamde mo gila e nguurndam, ɓuratnoo waɗde faayiida.
So tawii noon ko sunii koo fof walla ko woyata koo fof, ko jooni faami ko wonnoo darnde Tijjaani, ko huunde hulɓiiinde. Kono mbele Alla, maayde Tijjaani Aan ndee wayla ɓerɗe keewɗe e hakkillaaji keewɗi. Hannde, ngenndiyanke fof gonɗo e dow laral leydi ndii, bone mum ko koreeji mum. Ko ɓurɓe ɓadtaaɓe ngadotoo dadaade haa tiiɗa ngam haɓaade ɗum e kala fannu. Ko ɓeen ngadotoo bonnitde ɗum e fawde e dow mum ellaaji hay ɗi ngoodaani. Heewii ɗo ngenndiyankooɓe peri, njahi sabu bone koreeji mum. Oto mbelsindoɗen haa beelel hora, heddoo eɗen ngasa ɓulli e nder nehaande mum
– Eeraango feewde e Ngenndiyankooɓe
Sagataaɓe saasɓe, wasorɓe, tammbiiɓe gaawe, wakkiiɓe petelaaji, tamɓe silamaaji, haɓantooɓe nguru, ƴellitooɓe pinal, hatanteeɓe suusɓe, dadaniiɓe Ngenndi, ɓamtooɓe ɗemngal, Tijjaani Aan ɗaldii on yeeweende e yeeleende. Yo Alla sukkan on ndee yolnde. Heddii ko kikkondiree balabe, mbaɗon awo boŋuuji, oto ngoppee sereendu. Ɓeydee tiiɗnaare ndeke leñol mon ko pattamlamol, joɓowol diminna. Tiiɗnoɗee haa ɓura ko ɓenni.
Ngummo-ɗee e ɓuuɓri, ŋeertinee dadungal. Ngannde leñol ngol wonaa haaside etee engol hatojini e mon. Heen e mon ko dadiiɓe, ko dariiɓe no jullaaje sabu gooŋɗinde wonde potal e ndimaagu ko e darnde ndañetee. Yoga e mon ko hooyniiɓe ɓamtaare tawi ngaldaa e yedditaare. Kono kadi ena woodi e mon haalooɓe e nder saloŋaaji ɓuuɓɗi ko mbaɗataa. Heewii darinooɓe haa njiyaa, eerotonooɓe haa nanaa, haa ndokkaa wutte ngenndiyankaagal, e yolnde hakkunde ndee tawtaa ena mofi payndaale goɗɗe, nawtirooje Leñol ngol caggal. Heewii jaganooɓe hoolaare haa njoorto mawninaa, nduttii njamfii Leñol. Ena laaɓi, so won ɓamtooɓe Leñol ngol, ena woodi ɓamtortooɓe ngol.
Ngenndiyankooɓe Leñol am, yo maayde Tijjaani Aan won sabaabu jiytondiral e diisnondiral hakkunde mon. E hajju Gamaaji payngu( ñalnde 14 seeɗto 2002), hay gooto e mon oto ŋakku. Kawritee, njooɗodo-ɗee, lelnon tuugnorgal, ngal mbaydi e loowdi ngootiri, mbele ndokkon coɓoƴƴi garooji ɗii walla leñol ngol e kuuɓal, hoolaare nde wuɗataa saka buuña. Jikke leñol fof fawaama e mon, yo Alla wo ballo.
Banndiraaɓe, mbaynondirten ko e ndeeɗoo yimre, nde mbaɗnoɗen e dow Gorko Gamaaji, baban Faatimata Dikaajo, kodda Sammbooru Barka e Neene Alfaa Aali Jaara
- Yimre
Alabti Aan
Annebi laaɓɗo, jettinɗo nelal leñol
Labaaɗo e keele, jaltinɗo geɗal leñol
Harbiyanke caasɗo, deenɗo kisal leñol
Alhajji, yo Geno yurme, yaaforo maa !
Jahɗo nde tijjaaka, jooɗtoraaka
Jahduɗo e heewndu, mo nawaani yawaare
Innde ma yantii e wasorteeɓe ɓamtaare.
Timmuɗo, tabitɗo, timminɗo aadiiji
Ittanɗo ngenndi, teddinɗo jaatiiji
Joom fiɓnde laaɓtunde, mo luutnaani jikke
Jaalal kerngal, ngal yahdaani e mbuɗu sikke
Aduna woyii ma ko woyaano adinooɓe
Anniyaaji maa e darnde maa, saɗtude rontooɓe.
Nelanooɓe caggal Nelaaɗo fof, keertiniino
Ilam maa, aan seydi Aan, hujjitii kolaaɗe fof.
A daraniima kaaɗdi nguurndam, ngootaagu leñol
A dadaniima kaaɗdi nguurndam, ndimaagu leñol
Nafoore ndee, hay so caggal maa, mbele nafta leñol
Gorko Gamaaji, nan Gelongal Fuuta, giɗo maa
Owɗo, jeewaaɗo, sabu hattaade golwole maa.
Reedu heewiino ɗamaaw saatu nde njiyduno ɗen
Kono maayde jamfiima aadi mo mbaɗduno ɗen
Ommbori payndaale dowrowe ɗe toɓɓuno ɗen
Giɗo leñol, yo sahre neema won fooftorde maa
Allaahu waɗan maa, to Firdawsi, hoɗorde maa
Malanooɓe, gila e Baaba Aadama, njaɓɓo maa
Adinooɓe haa e wattindiiɓe kala mbismo maa
Aamiin, yaa tagnooɗo asamaanuuji e leyɗeele
Joom kattanɗe, nulɗo ɓeen, ɓe ngaldaa e caɗeele
Ittuɗo neema, resndi mi, naamndaaki njoɓdeele.
Ngelongal Fuuta lollirɗo Njaay Saydu Aamadu


text:
Iisaa Gori Bah (Kiifa) : «Batu mooɓondiral nguu waɗii e dow mbaadi deeƴre e kellifuya. Caggal nde konngol hooreejo gasi, yiilirde yiiloore batu nguu toɗɗaa, goomuuji golle peccaa, fof waɗi ko e deeƴre. Nde golle ɗe kempi, yiilirde hesesre ndee toɗɗaama, wootaama kadi e dow laawol peewal. So ɗuum ɓennii ko faati e kuccam F. Ɓ. P. M., ko kuccam mbaɗɗam faayiida. Kadi heɗen njogii njoorto moƴƴo maa golle ɗee njahru yeeso.»
Koolaaɗo kuuɓal Catal Jiŋkeere (Faraaliitaama) hono Sileymaani Huseyni Siltige Pulaar : « Batu nguu yahrii no haanirta nih, min mbeltaniima e yiilirde ngenndi ɓennunde ndee, kadi e kuccam moƴƴam ɗam lelnani fedde ndee ɗoo e duuɓi10 garooji, e ndimaagu e wellitaare timmunde ɓe ndokki goomuuji cuɓanooɗi yo cahto tuugnorgal golle ɓe lelni ɗoo e duuɓi10. َA min njogii noon yaakaare e yiilirde hesere ndee maa ɗow fedde ndee mbaydi moƴƴiri haa yettina ɗum paandaale ɗe sokli yettaade ɗee ngam seedaade amen e maɓɓe coftal e himme tiiɗɗo.»
Umaar Muusa Sih, hooreejo Catal Suwoyraat : « Ina wayi no batu nguu yahri no feewi. Miɗo jogii tan teskuyaaji ɗiɗi : gadano oo, geɗal ɓurngal himmude haalaaka e joɗnde hee, so hafeere galle fedde ndee. Kadi goomuuji ɗii njuurnitii tan ko doosɗe ɗee, ngoppi kuccam ɗam.»
Usmaan Ñaan hooreejo Catal Kayhayɗi : « Caggal nde ndañ-mi fartaŋŋe tawtoreede balɗe ɗiɗi batu mooɓondiral Fedde Ɓamtaare Pulaar e Muritani, mbiɗo yiɗi hollitde ɗo weltaare am e no joɗnde ndee yaari nii, weltaare am e njuɓɓudi ndii. Batu nguu no yuɓɓiniraa nii ina feewi, yiilirde toɗɗaande ndee tawa ina soomi mawɓe, sukaaɓe, e rewɓe, ko huunde moƴƴere. Eɗen ñaagoo yo Alla yettin anniya men. Eɗen njaara yiilirde yaltunde ndee e yiilirde hesere ndee, eɗen mbiya yo ɓe njogoro jam. Enen fof ɓeyden darnde e yarlitaare.
Raamata Ceerno Bah, (catal Likseyba Gorgol) : « Weltaare sabu beydaare heɓaama heen kadi, minen goomu amen haliino haala galle fedde ndee, so wonii mahdi ndii ɓurii en doole to bannge mahngo, eɗen mbaawi yeeyde mo, ndañen heen galleeji ɗiɗi walla tati goɗɗi, tawa ko naatnooji kaalis. Goomu golle ngonnoo-mi nguu yaajniima heen, kono ɗum yaltaani e tonngol ciimtol goomu nguu, mi anndaa ko saabii ɗum. Faayiida batu nguu, e nehdi mum, e ɓeydaare mum, e jiytondiral yimɓe mum, ina mawni. Ɗamaawu mawɗo ina waɗaa e ndeeɗoo yiilirde hesere.»
Daawuuda Sammba Ndonngo (Kalfinaaɗo jaŋde catal Kayhayɗi) : « Caggal yettude Allah ko juulde e Nulaaɗo men Muhammadu (SAS) e fartaŋŋe mo ndañ-mi e tawtoreede batu mooɓondiral Fedde Ɓamtaare Pulaar e Moritani. Mi dañii heen winndannde hesere nde mboɗo yooɓoo e njuuteendi nguurndam am ko ngonat-mi e pelle daraniiɗe leñol ngol e kala fannu.
Ko mi tergal fedde ndee gila 2003 to catal Nuwaadibu, haa Allah artiri mi ɗoo e Kahayɗi e hitaande 2012, njokkii-mi e ngaal catal, ngon-mi kalfinaɗo jaŋde. Mbaɗnoo-mi ko mboɗo anndi fedde ndee, kono mboɗo heddorinoo ɗeeɗoo toɓɓe :
1. Mi jooɗtaranooki ko nii yimɓe ɓee mbayi yiɗde fedde ndee e tiiɗeede geɗe mayre. No leydi Moritani wayi yaajde e woɗɗondirde, haɗataa diiwaan fof, catal mum arii ngam tawtoreede batu nguu, alaa ko haali Nuwaasoot e lobbuli mum. Ɗuum kam tinndinii, ko kala ko njogi-ɗaa e innde, jaggir leñol ngol no fotiri, sabu so sahaa mum heedii tan joomum en ɓee ngarat.
2. Yiilirde yaltunde ndee waɗii ciimtol keewngol faayiida. Ballitoowol tergal fof e anndude golle fedde ndee to jaŋde, pinal haa heɓi faggudu, ko ina abboo e duuɓi sappo e jeegom. Ɓe etiima kadi heɓɓaade jiyanɗe renndo ngoo e kala sifaa mo ɗe njogii, ko woni heen njettoor e ko woni heen ñiŋoore. Ma a taw nii ko udditaare batu nguu e humpitooji keewɗi keɓaaɗi heen addani heewɓe wiyde ko wayi nii ina foti waɗeede e kala maayirɗe hitaande. So hulaama ina naamnii ngaluuji keewɗi waɗee hay sinno ko e kala duuɓi ɗiɗi. Mbele maa denndaangal cate jaltuɗe laamorgo ngoo pot humpito e fannuuji golle e yiilirde ngenndi. Maa ɗuum rokku fartaŋŋe janngo mo golle ɗee njogori artoyde e junngo mum, annda kañum ne holi no gollortee.
3. Yimɓe ɓee fof e seertude jiyanɗe e sagooji, ko kisal fedde ndee waɗaa yeeso, haa ɗuum rokki en fartaŋŋe sosde yiilirde rewɓe e worɓe, sukaaɓe e mawɓe waɗaaɓe njoorto maa mbaɗ fedde ndee hoore haajuuji mumen. Weeɓaani e batuuji pelle mawɗe renndinde keewal potngal nii, mbata balɗe ɗiɗi, koota ina mbeldi. Ɗuum kam anndinii en hankadi pinal batuuji mawɗi naatii e hakkillaaji renndo ngoo.
4. Yimɓe nana ɓadoo suusde haaldude goonga. Gooto fof haala yiyannde mum tawa wonde mo cukalel addantaa mawɗo oo yiyrude ɗum yawu. Ko batu fedde mawnde renndinnde eddaaji keewɗi. Maachaa’Allah oon hakkille huutoraama haa yiilirde hesere dañaa, tawi kadi oon hooreejo keso, e won e terɗe ko darinooɗe darnde nde alaa guli. Ma a taw ɗuum maa won semmbe yiilirde hesere ndee e hooloraade humpito ardiiɓe ɓee mbele yettinoyde golle ɗee to fadaa too. Batu mooɓondiral ko duɗal keblorgal terɗe gummiiɗe e cate mumen, ko damal ɓeydaare ne to bannge ganndondiral e jokkondiral hakkunde nulaaɓe cate ɓee. Mboɗo joofnira tan wiyde hooreejo e oo e goomu mum yoo njogoro jam.»


text:
Ardiido Lesdi Naajeeriya, Muhammadu Buhari wadani tana maako mo Lesdi Faransa, Emmanuel Macron, barka bee lortuki heba nasaraaku lortuki nyaama cubi gadaadi haa giifakan ko hokkima bosesel lortuki korowal maako didabre.
Buhari tinndini tidal maako ardiido on walli mo sanne haa hebuki nasaraaku korowal ngal.
O wi narral hakkunde Lesdi Naajeeriya bee France do saati sanne iga ko Macron maggi daddaare laamu nder hitaande 2017, nden O waddi no ngilla haa Naajeeriya 2018, ko nden on be waadi kabbidal ko sembidinta kilantaaji riskuuji hakkunde Lesde den 2.
Haa ragare Buhari,wadani kore Macron, Brigitte Macron, soobiraabe enanta ngomnati ummaatoore Lesdi Faransa fuu barka.
Sadiq Alfa.


text:
Daartol Nguurndam Nulaaɗo Allah he Pulaar/Fulfulde
Fulɓe puɗɗinooma naatde he diine Islaam gila he teemedanɗe gadane ƴellitogol mum kono nde wonno en ngalaano binndol (fotde ko anndaa) kuwtortono ɗen ko ɗemngal Arab e binndol mum ngam janngude. He teemadannde sappo he joyeɗiɗiɓiire (tm.17ɓe CJI), taw annduɓe Fulɓe mbaɗtii huwtoraade alkule Arab ɗee ngam winndude he Pulaar. Kadi ɗum yaajiino sanne he nder Fuuta Tooro, Fuuta Jalon e Sokoto. Hayso mawɓe men heewɓe, ko wayno Sayku Usmaan ɓiy Foodiyo mo Sokoto, mbinndiino defte he siirah ne, wonnoo ko he ɗemngal Arab.
En tinaani hay deftere wootere Siira hiɓɓunde winndaande he Pulaar he ngaan saanga. Kono ɗuum kadi firtaani Siirah ko huunde majjanoonde he nder men. Seernaaɓe Fulɓe ene njannginatnoo Siirah hono no ɓe njannginiratno defte fiqhu e tafsiir ɗee ni, ɗal boom, denndaangal gannde Islaam. Ɗuum woni ɓe taroo he Arabeere ɓe pirta e pulaar. Caggal nde binndol ajami (pulaar binndiraaɗo alkule Arab) ngol fuɗɗii yaajde, won firɓe he pulaar, dame keewɗe he nder Siirah he mbaydi jime. Ndiin mbaydi coñce ene anndiranoo he pulaar Fuuta Tooro, “Beyti” he keewal, “beytol” he teelal. Ene waɗnoo yimɓe fanninooɓe he ɗuum ene noddiree “Almaddaa” en. Ɓeen ene mbaɗatnoo kiirɗeeli he jamaaji (Misiidaaji) gure, yimɓe ngara, worɓe e rewɓe nootitoo e ɓe mbeytana ɗum en (taranoo ɗum en jime “beyti”). Loowdi ɗeen jime keewnoo won’de ko jaarooje Nelaaɗo Allah, jaŋtaade dokke Allah rokki ɗum e kaawniiɗe ɗe Allah waɗini ɗum hono no Shamaa’ilyankeeɓe e Dalaa’ilyankeeɓe ɓee ni. Ɗuum ene nawora tuggude he jibineede makko haawniinde haa yettii he ballal ngal Allah walli konu juulɓe ñalnde wolde Badr, e kaawisaaji walla dokke maantiniiɗe jolɗe he hakkunde ɗoon.
Caggal 1974, nde Pulaar waɗti winndireede alkul latin, eɗen nganndi, ballifanɗe keewɗe, he kala fannu ganndal mbaɗaama he Pulaar, kono en nganndaa hol no foti he ɗeen ballifanɗe ngoni ko yowitii he Siira. Eɗen nganndi tan en njiyii heen ballifanɗe ɗiɗi Siira. Wootere ndee wallifii ɗum ko biyeteeɗo Ibraahiim Muusa Lih (J. 1970) to Mbahe, Fuuta Tooro/Murtani. Tiitoonde mayre Ko: Jubbannde e Nguurndam Muhammadu (SAWS). Nde winndaa walla muula ko 1990 to leydi Gabon. Ko nde deftere tokosere (51 ɗerewol), e nde feccii he dame (walla qistaaji) sappo e joy. Omo haala heen Jibineede Muhammad, neheede ɗum to Halimah e mbaayaagu mum; dewgal mum e Khadiijah, neleede ɗum e adiiɓe jaɓde nelal. Caggal ɗuum o jaŋtii hijra, e jippunde Nelaaɗo he Qubaa, o diwi o fay he wolde Badr kadi ko ɗoon o timminiri deftere makko. Alaa heen hay nokku gooto ɗo o haali duttorɗe makko, hayso tawii ɗiiɗoon qistaaji fof ko lollude he nder daartol Siira.
Woɗnde ndee winndi ɗum ko biyeteeɗo Alasan Kaaliidu Bah (J.1952) to Taagutalla diwaan Gidimaka,Muritani. Tiitoonde mayre ko: Nguurndam Nelaaɗo Alla: Mo Jam e Kisal Ngoni he Mum. Ndeen ne muula ko to Paris leydi Farayse he hitaande 2008. Kayre ne ko nde tokosere (86 ɗerewol) e nde waɗi 46 damal (walla qista). Ko kayre ɓuri yaajnaade seeɗa e adannde nde, kadi he mbeñdi Ibraa Lih, Alasan Kaalidu kanum rewii he aada siirayankeeɓe o, ɗuum woni fuɗɗoraade wallifo mum jaŋtaade nguurndam Arabeeɓe e koɗkiiji mum en ko adii naatgol Islaam, hayso tawii ko he ndaɓɓa. Hono no Ibraa Lih ni, kanko ne o haalanaani en duttorɗe makko, ɗuum woni hol e defte siira ɗe o tuugni ngam wallifaade deftere makko. Kono kamɓe wallifiyankeeɓe ɗiɗo ɓee kala ɓe nganndi nii en wonnde ko he ɗemngal Arab ɓe njanngi. Ko wonaa ɗeen ɗiɗi ɗe kaalɗen, deftere Siirah nde ngannduɗen ko deftere, nde wallifii ɗum Fetullah Gülen, ganndo mawɗo Turkinaajo guurɗo hannde ɗoo he Dowlaaji Dennduɗi Amerik. Deftere ndee ene firaa he Pulaar, ngaddiin mo Fuuta Jalon, kono hayhaame, en nganndaa pirɗo nde o sabu innde makko winndaaka haynokku he nder deftere nde. Ko nde deftere mawnde (ɗereeji 400) yaajniinde, kono kayre ne nde addaani duttorɗe ballifiiɗo o hay e nokku so wonaa ɗo oon tuugnii he aayeji Qur’aan.
Ene jeyaa e geɗe jarɗe teskaade ɗo, woni, he nder duuɓi cappanɗe nay jawtuɗi ɗii binndol e wallifo he ɗemngal Pulaar waɗii taaɓannde mawnde sanne. Ene wayno alaa hannde ganndal ngal winndaaka he ɗemngal pulaar, heewi famɗi. Kadi faayiida taweede deftere waynde hono no deftere Fetullah Gülen,nde njaŋti ɗen dow ndee ene firaa he Pulaar ene tinndina geɗe ɗiɗi: (a) Ko fedde makko ndee ko dental Da’wah (ɗuum woni noddooɓe fayde he Islaam) ɓe pirata defte maɓɓe ko he ɗemɗe mawɗe jaajɗe mbele noddaandu maɓɓe ene saro. Ndeke so ɓe pirii deftere ndee he Pulaar firti e ɓe nganndi kadi e ɓe kiisii pulaar e ɗemɗe mawɗe jaajɗe; (b) ko e ɓe kiisii Pulaar jeyaa ko he ko wiyetee ɗemɗe Islaam ko. Ɗuum woni ko wayno ɗemngal Arab, Persaan, Urdu e Turk, e goɗɗe bayɗe no mum en, ɗe keeweendi e joom mum en ko juulɓe.


text:
Angel wona laabi jeeɗiɗi mbaroodi taktakri to bannge mawnugol. Angel peesa fotde ton e feccere (1 500 kiloogaraam). Duuɓi maggel ko hedde 23 miliyoŋ hitaande. Ndii mbaroodi ladde ɓujiri yiytaa ko to Kenyaa, ndi inniraa ko « Simbakubwa kutokaafrika » (Taktakri Afrik Mawndi).
Caggal nde annduɓe ɓee naatni ɓetooji kedde jiytaaɗe ɗee e nder ordinateer, oon yaltinani ɓe natal ayaawo (image de synthèse) gonngal les ngal. Kedde kullel – heletinnde gabgal les ina wondi e ñiire seelseelde, e aggutere tokosere e mawnde, e ñiiƴe goɗɗe e huunde e ƴiye ; yiytanooma ko ina wona duuɓi jooni to Kenyaa, kono e oon sahaa, sikkanoo ko kedde kullel ɓurngel famɗude.
Kono wiɗtooɓe ɓee, caggal nde ƴeewtindii, tawi ko ɓoosaaru barogel ladde ɓujel woni ɗoon, sibu, gabgal ngal ɓuri gabgal taktakri nayeeri mawnude to woɗɗi, ñiiƴe ceelseele ɗee ngel taƴirtunoo teewu, gaggutte ɗee kela ƴiye. Caggal nde wiɗtooɓe ɓee njuurnitee ngel no moƴƴi.


text:
Golle Lilaaɓe
Habaru dow dewtere ndee
Luka, lokotoroojo binnduɗo Linjiila Luka, winndi dewtere ndee. Ko o winndi o holli nder dewtere ndee woni no *Ruuhu Ceniiɗo jippori dow *aahiiɓe Iisa, he no o ɗowiri ɓe. Nder dewtere ndee o holli duu no *aahiiɓe Iisa cankitiri *Habaru lobbo nder duuniyaaru fuu.
Nder dewtere ndee o holli no hawriine goonɗinɓe jooɗori e no waɗi ko Pol goonɗini Iisa. O holli duu no Alla nawtorii mo faa o sankitii *Habaru lobbo nder leydi *Rooma.
Ko winndaa nder dewtere ndee :
Ƴeencinol Iisa (1.1-14)
Luttinol Yahuuda Iskariyot (1.15-26)
Waaju Habaru lobbo nder Ursaliima (2.1–8.4)
Waaju Habaru lobbo nder leydi Yahudiya e Samariya (8.5–12.25)
Jahaangal Pol aranal (13.1–14.28)
Hawriine waɗaane Ursaliima (15.1-35)
Jahaangal Pol ɗiɗaɓal (15.36–18.22)
Jahaangal Pol tataɓal (18.23–21.14)
Nanngol Pol nder Ursaliima (21.15–23.22)
Jaarol Pol nder Kaysariya (23.23–26.32)
Lildol Pol nder Rooma (27.1–28.31)
1
Ƴeencinol Iisa
1 Banndam Tawfilus, nder dewtere am arandeere, mi winndanii ma dow ko Iisa fuɗɗiri e ko o waajii illa arannde 2 faa wara nyalaane nde o ƴeencinaa. Fadde makko ƴeencineede, nder baawɗe *Ruuhu Ceniiɗo o fooɗi hakkillo *lilaaɓe makko ɓe o suɓinoo, o tinndini ɓe. 3 Gaɗa torraaji makko, he maayde makko, nder alamaaji ɗuɗɗi tabbintinooji ummitaaki makko o wanngani ɓe, omo wuuri. Omo haalda he maɓɓe dow Laamu Alla duu. O waɗi ɗum, ɗum fuu, nder balɗe lasooji ɗiɗi.
4 Nyannde gom wakkati o nyaamidanoo he maɓɓe o fooɗi hakkillo maɓɓe o wi'i ɓe :
—To ndillee nder *Ursaliima, amma njooɗee keɗoɗon alkawal ƴuwanngal to *Baaba am ngal kaalanannoomi on, 5 mbi'umi : « Yahaaya, ndiyam waɗiranannoo himɓe *batisma, amma onon nder balɗe seɗɗa, *batisma mooɗon, *Ruuhu Ceniiɗo waɗirtee. »
6 Nden *lilaaɓe ɓeen kawri, ƴami mo, mbi'i :
—Joomiraawo, jooni ngartirta laamu *Isra'el naa ?
7 Iisa jaabii ɓe wi'i :
—On ngalaa baawɗe anndude hitaane naa wakkati mo Alla *Baabiraawo darni nder baawɗe hoore mum. 8 Amma wakkati *Ruuhu Ceniiɗo jippoto dow mooɗon, on keɓan baawɗe. On laatoto seedantooɓe kam nder *Ursaliima, nder leydi Yahudiya, nder leydi *Samariya fuu, happa ɗon faa hulna duuniyaaru fuu.
9 Wakkati o hantunoo haalaaji ɗii, ɓe fuu iɓe ndaara mo faa o ƴencinaa. Luuldere gom wari senndi mo he gite maɓɓe. 10 Wakkati ɓe tiggitinoo, iɓe ndaara omo ƴeencinee ndeen, worɓe ɗiɗo gom ɓorniiɓe kolte daneeje mbanngi he maɓɓe, 11 mbi'i ɓe :
—Hey, onon ɓiɓɓe Galili, ɗume waɗi ko oɗon nii oɗon tiggitii dow ? Iisa gooto dilluɗo hakkune mooɗon oon, ƴeencinaaɗo oo, wartan. O wartitan hano no ngi'irɗon mo, wakkati o ƴeencintenoo.
12 Nden *lilaaɓe ɓeen njippi waamnde wi'eteene waamnde Jaytun ngarti nder *Ursaliima. Waamnde ndeen yahde *Ursaliima ɓuraay kilo go'o. 13 Wakkati ɓe ngartunoo nder huɓeere ndeen, ɓe ƴeenyi ɓe naatowi nder suudu dowuuru to ɓe mbowunoo weerde. Piyer, Yahaaya, Yakuuba, Andiire, Filipa, Tomas, Bartolome, Matta, Yakuuba ɓii-Alfee, Simon kiranoowo suudu baaba, e Yahuuda ɓii-Yakuuba no tawa nder maɓɓe. 14 Ɓe fuu ɓe poti ɓe ngaɗi daane worre, kamɓe he inna Iisa, minyiraaɓe Iisa he rewɓe gom, ɓe tinni iɓe ndu'oo.
Luttinol Yahuuda
15 Nder balɗe mum hawriine gom waɗi. Goonɗinɓe waɗooɓe hano himɓe hemre he laso kawri. Piyer ummii, darii hakkune maɓɓe wi'i :
16-17 —Banndiraaɓe, no tilsi ko *Ruuhu Ceniiɗo haalunoo nder Dewtere Alla Seniine har hunnduko Daawda ɗum tabbita. Dow Yahuuda *Ruuhu Ceniiɗo haali, wakkati o wi'unoo : « Omo limenoo nder meeɗen, o heɓi mbaka makko nder gollal ngal ngolleten ». Yahuuda kam ardi nannguɓe Iisa. ( 18 Ceede ɗe o yoɓaa ngam gollal makko nyiddungal ngaal, o soodiri ngesa. Toon o saamiri hoore hoore, reedu makko fusi, teketti makko ndufi, o maayi. 19 Habaru oo sankitii nder *Ursaliima fuu, ngesa ngaan inndiraa Akeldama nder ɗemngal maɓɓe, kam woni « Ngesa nga Ƴiiƴam ».) 20 Ngam ɗum winndaa nder dewtere *Jabuura wi'aa :
Wuro makko laatoo winnde,
to neɗɗo fuu hoɗu toon.
No winndaa kaden :
Neɗɗo gom naata nokku makko.*
21-22 Ndenne, no tilsi goɗɗo suɓee ngam seedaade dow ummitaaki Iisa *Almasiihu Joomiraawo meeɗen. Neɗɗo oo duu no haani laatoo neɗɗo gondunooɗo he meeɗen illa wakkati mo Yahaaya waɗani Iisa *batisma faa warde nyalaane nde Iisa ƴeencinaa.
23 Sey goonɗinɓe ɓeen ndarni haala dow himɓe ɗiɗo : Yusufu Barsabas inndirteeɗo Yustus, he Mattiyas. 24 Ɓe ndu'i, ɓe piirti hunnduko, ɓe mbi'i :
—Joomiraawo, aan annduɗo ɓerne neɗɗo fuu, hollu min, moy cuɓiɗaa nder himɓe ɗiɗo ɓee, 25 ngam ada gollal lilaaku ngal Yahuuda acci, yehi nanngowi golle ɗe o haani.
26 Ɓe cuɓi, cuɓaaki kiin saami dow Mattiyas. Nden o ɓeydaa he *lilaaɓe sappo e go'o ɓeen.


text:
Naange
Naange ko koodal moolanaangal, hakkundewal e nder yuɓɓo tagopeeje ngo wonu-ɗen ngon e muuɗum, inneteengo kadi yuɓɓo naangeyankeewo maa sato naangeyankeewo. E finaa-tawaaji men kañum e haala men, en wiʼay naange fuɗay bimmbi (puɗal naange) yiiloo haa kiikiiɗe si muta (mutal naange) kono tippude e gannde kese ɗen, naange sottataa hay nii e ɗaa, ko tagopeeje ɗen, e maanaa leydi men ndin, woni e sottude tawa enen hiɗen sikka ko naage ngen. Jooni ko honɗum senndindiri hoodere e tagofeere? Hoodere ko ɓanndu asamaan-yankeeru wulndu jaw, ko kañum rokkata hoore mum ndaygu (lumière) e nguleeki.
Tagofeere noon ko ɓanndu asamamaan-yankeeru ɓuuɓndu, niɓɓiɗndu, nokkooru ndaygu mum e hoodere ɓurnde ɓallaade ɗum.
Jooni ndutto-ɗen to naange nge, wolla hoodere men ñalawma nde. Naange nge, ina woɗɗi leydi men ndi fotde teemdere e capanɗe joyi milyoŋ km (150 0000 km), palal mbeɗu magge ko 1392000 km. E nge doga taaraade jiriyiringal ngal (la galaxie) 72000 km/h (waktu gooto) so en mbaɗtii ɗum e ɗemngal farayse, mbiyen : le soleil tourne autour du centre galactique à la vitesse de 72000 km/h. Nguleeki magge to hakkunde mbuuɗu ngu ko : 15100000 °C (degré).
Nguleeki to ceɓe magge ko: 5500 °C (degere). Geɗe shimiyankooje (chimique) gonɗe he naange ko: idraari, oksaari, heliyum e kemmbuuri (carbone). Naange nge; tagopeeje jeetayti (8) ina njiiloo taaraade ɗum, lewru ina yiiloo taaraade leydi, leydi ina yiiloo taaraade naange, naange ina yiiloo taaraade jiriyiringal, jiriyiriiɗe (galaxie) ina keewi; jiriyiringal fof ina moofti maa won hedde 300 milyaar hoodere, kala heen hoodere ko naange; hono no naange men nge nih. Ndeke en nganndii leydi men ndi wonani he winndere he so wonaa toɓɓel ndiyam e nder maayo geeƴ. Taaree oo joomiraaɗo tagɗo ɗee geɗe , ɗum ɗoo ko seeɗa e golle makko e kaawisaaji makko. Naange (alaama: )


text:
Mbeewa Ba / Bey Ɗi
Mbeewa ko
Innde renndinnde
Mbeewa ina waawi ɓaggeede e fannu
Kulle
.
Teelal Mbeewa ko Mbeewa, keewal mum ko Bey.
Firo
Kullel nehangel ƴoƴngel haa maayi, engel tolnoo mawnugol e mbaalu. Mbeewa meenat. Ina waɗa gallaaɗi, so engel woya walla wulla ngel meenat.
Ɓeydou firo woɗngo
Rewru ndamndi.
Neɗɗo pamaro haaju ina heewi wiyeede ko mbeewa
Mbeewa e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Mbeewa e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Mbeewa
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Mbeewa
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Mbeewa


text:
rewɓe dewleteeɓe e cukaagu e leyɗeele Afrik
Saakitaama ñannde :
Nialawma hande o min njewtata ko yowiti e rewɓe dewleteeɓe tawa ko sokaaɓe njontaani taw reseede…
Senn mbii rewɓe dewleteeɓe e cukaagu hakkilaaji payata ko rewɓe famarɓe e duubi e sembe, maana ko dewgal wawnere. Ɗum ene yaajii ɗoo e Afik haa teŋti noon e leñol fulɓe. Jewtidiiɗo men e ndee toɓɓere wiyete ko Mamadou Wane. Kanko ko gooto e rendiyankooɓe. O arii e yewtere Ko Mbiiɗon ngam haalande hettiiɓe ɓe rokkede jom galle law —Hol sababuuji ɗeeɗoo dewle e Afrik ? So ɗum waɗii, holi cadeele tawata heen joomum ? Hol kuulu lelnaaɗe ngam habaaɗe dewle baaɗi nii ? Kono ko adii ɗum enn njahatt Mali jokkondiren e jayniyanke Abdulay Dikko. Njoofniren totude kongol gooto et sukaaɓe naalankooɓe jeyaaɗo Ginee konaakry. Inde makko Mamadu Mik Paraia Jallo.


text:
1
No Konngol Laamɗo laatorii neɗɗo
1E puɗɗooɗe biyeteeɗo Konngol ana woodi. Biyeteeɗo Konngol oo ana wondi e Laamɗo, o Laamɗo. 2Omo wondi e Laamɗo gila puɗɗooɗe. 3E makko Laamɗo tagiri huunde fuu. Fay huunde e ko woodi koo, tagaaka so wanaa e makko. 4E makko nguurndam woni, ɗam nguurndam laatanii yimɓe fooyre. 5Fooyre ndee ana yaayna ley nimre. Nimre ndee waawaa ɲifude nde.
6Waɗiino e wakkati, Laamɗo nelii neɗɗo biyeteeɗo Yaayaa. 7O seedee garɗo haalde haala ndeen fooyre oo, yalla yimɓe fuu ana ngoonɗinira saabe haala makko kaa. 8Wanaa kanko woni fooyre ndee, kaa o seedee garɗo haalde haala mayre oo. 9Kayre woni fooyre goongaraare warnde ley aduna faa yaaynana yimɓe fuu.
10Biyeteeɗo Konngol oo ana ley aduna, kanko woni taguɗo aduna oo, kaa aduna oo annditaali mo. 11Mo warii e leɲol makko, kaa leɲol makko jaɓɓaaki mo. 12Kaa jaɓɓiiɓe mo so ngoonɗini mo ɓee, o hokkii ɗum'en baawɗe laataade ɓiɓɓe Laamɗo. 13Ɓeen yo rimraaɓe ko wanaa muuyo terɗe, ko wanaa muuyo gorko, kamɓe ɓe rimraaɓe iwrude to Laamɗo.
14Konngol ngol laatii neɗɗo. Oon hoɗidi e meeɗen, o keewɗo hinnee e goonga. Min njii teddeengal makko, teddeengal hono ngal Bajjo heɓata e baam mum.
15Yaayaa seettanike mo, eewnii, wii:
—Kanko woni mo kaalannoo-mi on haala mum oo, mbii-mi: «Caggal am ardiiɗo kam waran, sabi omo woodi gila mi tagaaka.»
16No hinnee makko foti heewde, en fuu en keɓii, hinnee dow hinnee. 17Saabe Muusaa keɓir-ɗen Sariya, kaa hinnee e goonga saabe Iisaa Almasiihu heɓiraa. 18Fay gooto yiyaali Laamɗo abada. Jonnoo, Ɓiɗɗo bajjo gonduɗo e Baabiraaɗo oo, kaɲum humpiti en mo.
No Yaayaa waajorii
19 Yahuudiyankooɓe Urusaliima neli Lewinkooɓe#1.19 Yimɓe leɲol Lewi ngonnoo humaniiɓe golle dewal Laamɗo gila e jamaanu Muusaa. e yottinooɓe sadaka to Yaayaa lamndoo kaɲum woni homo. 20O jaabii ɓe ko selli:
—Miin, mi wanaa Almasiihu.
21Ɓe lamndii mo, ɓe mbii:
—Aan, a homo? A annabi Iliyaasa naa?
O wii:
—Mi wanaa.
Ɓe mbii:
—A Annabaajo oo naa?
O jaabii:
—Mi wanaa!
22Ɓe mbii mo:
—A homo ndennoo? Haalan min ko min kaaltanoya neluɓe min ɓee. Ko njogori-ɗaa hoore maa?
23O jaabii, o wii:
—Miin woni «ooynotooɗo ley ladde jeereende so ana wiya: moƴƴintinee laawol Joomiraaɗo»,#1.23 Esaaya 40.3 hono no annabi Esaaya wiiri nii.
24Nelaaɓe ɓee to Farisa'en iwri. 25Ɓe lamndii mo:
—Ko saabii so aɗa loota yimɓe lootogal batisima, tawi a wanaa Almasiihu a wanaa Iliyaasa a wanaa Annabaajo oo?
26Yaayaa jaabii ɓe, wii:
—Miin, miɗo batisira ndiyam, kaa won dariiɗo hakkunde mon mo on anndaa. 27Kanko, o waran caggal am. Miin, mi fotaa fay e humtude ɓoggi paɗe makko.
28Ɗum waɗii Baytaniya ootoo bannge maayo Urdun, ɗo Yaayaa batisannoo ɗoo.
29Janngo mum, Yaayaa yii Iisaa ana wara e mum, wii:
—Annii, njawdiri Laamɗo ndoondotoondi luutti aduna. 30Ɗum woni ko mbiinoo-mi e makko: «Neɗɗo waran caggal am, ardiiɗo kam, sabi omo woodi gila mi tagaaka.» 31Miin, mi anndaano mo, kaa mi warii miɗo batisira ndiyam yalla omo ɓanngana Israa'iilankooɓe.
32Yaayaa seettii, wii:
—Mi yii Ruuhu hono wuugaandu ana jippoo iwde dow kammu faa hoɗi dow makko. 33Miin, mi anndaano mo. Kaa nelɗo kam mi batisira ndiyam oo, kaɲum wii kam: «Oon mo njiyataa Ruuhu ana jippoo dow mum oo, kaɲum woni batisiroowo Ruuhu Ceniiɗo.» 34Miin, mi yii, mi seettike kanko woni Ɓii Laamɗo.
No Iisaa suɓorii taalibaaɓe mum aranndeeɓe
35Janngo mum kasen Yaayaa ana dardii e taalibaaɓe mum ɗiɗon. 36O yii Iisaa ana ɓettoo, o wii:
—Annii, njawdiri Laamɗo!
37Taalibaaɓe ɗiɗon ɓee nani ko o haali koo, njokkitii Iisaa. 38Iisaa yeeccitii, yii eɓe njokki e mum, wii ɓe:
—Koɗum tewtaton?
Ɓe njaabii, ɓe mbii:
—Rabbii (ɗum woni «Moobbo»), hoto njooɗoto-ɗaa?
39O wii ɓe:
—Ngaree ƴeewee!
Nden ɓe ngari, ɓe njii ɗo o jooɗotoo ɗoo. Ɓe ngondi e makko oon ɲalooma. Ɗum waɗii wakkati kiikiiɗe.
40Andire miɲii Simon Piyeer oo yo gooto e ɗiɗon nanɓe haala Yaayaa so njokkitii Iisaa ɓee. 41Mawniiko Simon o adii fuu hawrude, o wii ɗum:
—Min njii Almasiihu.
(Ɗum woni Cuɓaaɗo.)
42O naɓi ɗum to Iisaa. Iisaa ƴeewi Simon, wii ɗum:
—Aan, Simon ɓii Yuhanna mbiyete-ɗaa, caggal jooni a innditirte Kefas.
(Kefas e Piyeer fuu gootum. Maanaa majjum yo haayre.)
43Janngo mum, Iisaa anniyii yaade Galili. O hawri e Filipa, o wii ɗum:
—Jokkam!
44Filipa ana jeyaa Baytisayda, ngalluure nde Andire e Piyeer fuu njeyaa e mum ndee. 45Filipa hawri e Natanayel, wii ɗum:
—Min tawii mo haala mum winndaa ley Tawreeta Muusaa e ley dewte annabaaɓe oo. O Iisaa Nasaraatunke ɓii Yuusufu oo.
46Natanayel wii mo:
—Ko moƴƴi ana waawi iwrude Nasaraatu naa?
Filipa jaabii mo:
—War ƴeew!
47Iisaa yii Natanayel ana feewi ɗum, wii:
—Oo yo Israa'iilanke jaati, kutee fuu walaa e makko.
48Natanayel wii mo:
—Hoto anndu-ɗaa kam?
Iisaa jaabii mo, wii:
—Mi yii ma ley ibbi gila Filipa noddaali ma.
49Natanayel jaabii, wii:
—Moobbo, a Ɓii Laamɗo, a kaananke Israa'iila.
50Iisaa jaabii mo, wii:
—Saabe mi wii mi yii ma ley ibbi koo tan ngoonɗinir-ɗaa naa? A yiyan ko ɓuri ɗum haaynaade.
51Nden o wii Natanayel:
—Miɗo haalana on goonga: on njiyan kammu ana udditoo, on njiyan malaa'ika'en Laamɗo ana ŋabba ana njippoo dow Ɓii Neɗɗo.


text:
Stefania Turkewich
Stefania Turkewich-Lukianovych yo debbo dimado nyande sappande ɗiɗi e jowi nder lewru afrilu dungu abli jowe tati e sappande jowe nain e jowe tati (12th April, 1898) bo o mayi jowetati nder lewru afrilu dungu afli jowe nain e sappande jowe didi e jowe didi no Holli do ninnan. (25 Sedto, 1898 - 8 Sedto, 1977) Stefania yo debbo gimowo e fidu wurdidu. Kanko woni debbo burdo wawuki fiki wurdighol e gime. Hanko woni debbo arandejo nder lesdi Ukraine burdo wawuki fiki wurdughol ghol e gimol nder jaman maabbe. Ranmo e mo buri ko moi wawuki fiki wurdughol jaman maabbe Amman lesdi maako de soviyet hadi moo yimuki e fiki wurdughol ghol nder lesdidin.[1][2]
Tariha Maako[taƴto | taƴto ɗaɗi wiki]
Holli o danyaama nder lesdi biyetedi Lviv gondi nder auztriya (Austria) nder lesdi Hongiri (Hungary) Da'nyudomo e noddire Ivan Turkevich bo da' nyudo dan'domo (kaka maako) woni don e noddire Lev Turkevich. Be modibbe maube nder cociya maabbe. Madujo maako kadin e noddire Sophia Kormoshiv bawudo fiki wurdugol. Tariha Holli ahali maako fuu ebe bawi fiki wurdugol e be kadin wawi gimi Amman ke keuta moo gham o ɓuri be fuu.
Njangirde Maako[taƴto | taƴto ɗaɗi wiki]
Stefania fuddi njangirde maako de gimol to neddo biyetedo Vasyl Barvinky ko fuddi nder dungu abli jowe nain e sappo e nain (1914) yahinki abli jowe nain e sappo e jowe go'o (1916). O njangi wojjeji gimol e fiki wurdugol to lesdi biyetedi Vienna. Nder dungu abli jowe nain e sappo e jowe nain o fuddi bindi maako arandeji dou gimol e fiki wurdugol ghol. Ha Joni nder dungu abli jowe nain e sappande didi e jowi o howa maa to Robert Lisovkyi moo o dillidi e maako yaki lesdi Balin (Berlin) to be joddi ton nder abli jowe nain e sappande didi e jowe didi (1927) yahinki abli jowe nain e sappande tati, (1930). Stefania Mayi/ wati nyalande de jowe tati e lewru afrilu nder dungu abli jowe nain e sappande jowe didi e jowe didi nder lesdi biyetedi kanbrij to ingila (Cambridge England)


text:
Wiɗtooɓe ostaralinaaɓe mbiyi njiytii duunde hesere e nder Geec pasifiijo, bannge mum hirnaange worgo, tolnde Ostaraali. Ko ɓuri heewde e mayre woni ko e nder ndiyam, fotde 94%, woni e mayre njoorndi tan ko nduukon rewo e worgo Nuwel Selannde e Nuwel Kaledoni. Ɓe innirii nde “Zealandia’’ kono aɓe mbiya nde kadi “duunde Leydi suuɗiinde”. E wiyde maɓɓe, ɓeto wertallo mayre ko miliyoŋaaji joy km2, ko ina yerondira e e Inndo. Haa e oo sahaa, winndere ndee limtantenoo ko duuɗe jeegom (6). Ɗeen ngonnoo : Amerik rewo, Amerik worgo, Orop, Afrik, Asi, Oseyani.
BAB


text:
Nde Fedde Winndereere Cellal (Organisation mondiale de la santé – OMS) sosaa he hitaande 1948 ndee, donngal mayre wonnoo ko « addude ɓesnguuji winndere ɗii kala he tolno cellal ɓurɗo toowde ». Ko koronaa wiris yillii winndere ndee koo, darnde mayre laaɓtaani no feewi. Donald Trump takkii « waasde tintinde yimɓe law ñanngeede Covid-19 », kam e « reftaade leydi Siin », dartinii piye mum he mayre.
OMS taccii jolɗe keewɗe he nguurndam : gidinooɗo ardaade nde oo, hono kanadaanaajo biyeteeɗo Brock Chisholm (1948-1953) ƴellitii nde he tolno winndere ndee. Won wiyɓe ko oon rokki cellal firo ngooɗoo « ngonka timmuka weytaare ɓalndu e hakkille e renndo », haaɗaani tan he « baasgol ñawu walla si’i woode ».
E hitaande 1953 beresilnaajo biyeteeɗo Marcolino Candau arditii OMS ko ɓuri duuɓi 20. Oon daraniima tigi-tigi haɓaade jontinooje (malariya, pali), huunde feewnitinoonde no feewi Dental Dowlaaji Amerik (DDA) sabu yaakoraade maa ɗum waɗan ɗum ngartam njulaagu nder leyɗe gonduɗe e ñawu nguu, kam e faddaade keƴgol toon Dental Dowlaaji Sosiyaalisteeji Sowiyet (DDSS).
Nde leyɗe maruceeje ngarti e Fedde hee e kitaale 1955-1956, jooɗaniiɗo heen DDSS wiyi wonde « daranaade mumtugol bade ko huunde aaɓniinde to bannge nganndiwal, huunde hatojinaande to bannge renndo, soñtunde to bannge faggudu ». Oon sahaa bade ko ñawu nduumiingu he nder 30 leydi. E hitaande 1959, sabu darnde leyɗe maruceeje, OMS lelni tuugnorgal mumtugol bade. E hitaande 1980 OMS wiyi « bade mumtaama he winndere ndee ».
E kitaale 1960 e 1970 dowlaaji Afrik naati fedde ndee caggal nde keɓi ndimaagu mum en, ɓeydi semmbe senngo maruceewo ngoo, sibu ɗi ngaddori heen ko miijooji ɓalliiɗi sosoyaalisma. Ɗi ɗaɓɓi « jotondire winndereeje kese ». E hitaande 1971 OMS jaɓi abbaade e hujja « safaaruuji cellal garwaniiji ». Miijannde tuuginnde e humpito Pelle ɗe ngonaa laamu garatnooɗe wallitde Afrik e Asi e Amerik latineejo, yanti e humpito « safrooji mamdiiɓe » (médecins aux pieds nus) sinuwaa en. Miijo ngoo ko heblude “gollantooɓe cellal renndo, hellifinde renndooji ɗii e koye mum en, huuɓtodinde paddagol ñawu e naatnude ɓesngu nder golle hee”.
Ardii ndee yiyannde ko Danemarkenaajo biyeteeɗo Halfdan T. Mahler, gardinooɗo OMS tuggi 1973 haa 1988. Daawal ɗamaawu mawɗo e coftal he nder fedde hee. E dow ɗaɓɓaande teeŋtunde DDSS, Halfdan jaɓi noddude joɗnde mawnde e lewru settaambar 1978 to Alma-Ata, yaltinnde ko anndiraa « bayyinaango Alma-Ata faatungo he safaaruuji cellal garwaniiji » kam e faandaare « Cellal wonande yimɓe fof e hitaande 2000 ».
Mahler wiyi ina siftora batu Alma-Ata ko batu « nanondiral » teeŋtungal. O wiyi, nde bayyinaango Alma-Ata taraa ndee, « gite heewɓe ciimtinii gonɗi ». Mahler daraniima lelnugol « doggol safaara ɓurɗo teeŋtude » caaktangol he hitaande 1977, doggol 200 safaara beeɓɗo coggu, ceedtanaaɗo moƴƴugol.
Tuggi 1980, Banke moñnjaal ine wirni OMS, tee Banke moñnjaal ɓuri rokkude hoore ko golle heeriiɓe, wonaa laamuuji. Yanti heen dañal fedde ndee ine ustoo, yeru e hitaande 1985 nde Amerik dartini piye mum. Yanti heen, he kitaale 1990-2000 sosiyateeji faramasi mawɗi mbaɗti battinde he OMS (politikaaji mum mbaɗti yooɓtoreede alɗinde yeeyooɓe safaara, mbaɗti lorde paandaale goɗɗe ɗee).
Lebbi tati jooni winndere ndee fof ko dartiinde tem sabu Covid-19, tee huunde ndee ine yurminii sibu leydi fof woƴtaa tan ko hoore mum, darnde OMS feeñaani no feewi.
Tonngol Bookara Aamadu Bah


text:
Sakkwatoɓe
Sokoto diiwal Dow e leysɗi Niiseriya. Sokoto mauɗun boɗɗe gonɗun enare woyla yidde hirna Najeriya jiki hautaki wurgo Sokoto e rima nonnoɗun 2006. Gelleɗen ɗuɗirka yimɓe 4.2 dubuuje. Sokoto hanjuke mauɗun birni Sokoto ɗun zamani e gaɗe hanjuke mauɗun boɗɗe. Gelle woyla yidde hirna inɗe Sokoto ɗun hanjuke aranɗe ende Sokoto ɗun aranɗe larabankejo wakiltotoɓe ɗen yo un an ɗiɗun e Sokoto boɗɗe Shehu Bello ko Sokoto mauɗun birni Shehu e Bello “Bello Umar Maikaset joɗorɗe ko’eɗo Sokoto gellede fu’un Musulmi’en ɗen e muhimmin enare jonɗe jangirɗe addinin Musulunci e Najeriya mauɗe Musulmai Khalifa maudo jirowo Musulmi en Najeriya.[1]


text:
Home -- Fulfulde -- Perform a PLAY -- 021 (Sin begins little by little 6)
21. Junuubu ko seeɗa-seeɗa fuɗɗorta 6
Hari Akaabu lanɗo on no waɗa yaha ara ka nder tata makko. Nde wootere kadi, o ugginii ka fineeter makko, himo ndaara ngesa wiiñu mban.
Akaabu : "Miɗo haani hendaade mbaa ngesa wiiñu ɗoo! Himba ka binde suudu an laamu ɗoo. Mi wattay mba tutateeri, hay suntuure labaande."
O yahi ka jeyɗo mba on.
Akaabu : "Lisabuutu, yeeyan ngesa maa wiiñu mban."
Lisabuutu : "Waawaa wonde! Ndee tumbere leydi ko ndondi ndi mi roni mawåe an åen. On newnanaaka yeeyitugol ko goɗɗo roni – ko sariya Alla on wi'i ɗun."
O wippitii, o yalti, o naati ka makko, himo monii. O yani ka danki makko, himo monii kanko Akaabu.
A taýoto nde ronkuɗaa heåude faale maa on?
E nder Jiñere, Akaabu lanɗo on fewtini yeeso makko ngon ka maadi.
Izibiila : "Ko honɗun waɗu-maa?"
Nde Izibiila andi ko heåi mo kon, o wi'I :
Izibiila : "Immo, weltoɗaa. Mi ndaaray ko honno heåirtaa faale maa on."
Debbo lanɗo on windani dental wongal ngal e hoore saare nden åataakuru e innde lanɗo on, o maandiniri ndu maande makko nden.
Waajotooɗo åen ka hooreeåe saare jangi ɗun ɗoo : Waɗee feeto, saatinon Lisabuutu. Onsay tooñon mo, wi'on wonde : o tiwii Alla e lanɗo on; sabu ɗun, himo haanaa wareede.
Ko ɗun åe waɗi. Hari o sogitaaki hay huunde kanko Lisabuutu, o jaåi yahude ka o saatinaa ɗon, ɗoo e lannugol caatal ngal ka kiikiiɗe, tawi o maayii.
Hino hulåinii honno nee no junuubu tosooko wontirta huunde mawnde wano nii?
Yi'ugol – faalegol – himme – townitaare – yawiteede - fenaande – sakkitorgol ittugol hoore e hoore tewaare!
Kumpital fii mayde Lisabuutu nden hewti hen fow no yaawiri. Onsay Akaabu lanɗo on yahi, o ýetti ngesa wiiñu mban wa si ko kanko jeyi mba. Kono o huuwi e åaawo andugol ko honɗun woni miijo Alla ngon telenma ɗun. Tun nde wootere, annabi Iiliiya darii yeeso makko. Akaabu rawniri wa mbeelu.
Akaabu : "A yiitii lan honno yo ngaño an?"
Iiliiya : "Hii-hii, mi yiitii-ma. A yeeyii hoore maa junuubu, accuɗaa ɗun janɗi ka nder åernde maaɗa. Alla no añi junuubu, an e åeynguure maa nden, ko on fow mulidetee."
Lanɗo on miijitii fii ɗin konguɗi, o åeydi miijo, o miijitii kadi. O ninsi ko o huuwi kon fow. Alla yi'i åernde makko nden, o holli mo yurmeende.
Si en qirritanike Iisaa Joomi on junuubaaji men ɗin, ko o selluɗo finde, o yaafanto en junuubaaji men ɗin.
Yewtooåe : Fillitotooɗo, Akaabu, Izibiila, Lisabuutu, Iiliiya
© Copyright : CEF Allemagne


text:
Hiisawal-Mathématiques- he Ɗemngal Pulaar
Gannde Hiisiwe ko tiitoonde deftere hesere nde Doktoor Mouhammadou Faalil Sy yaltini ko ɓooyaani. Ko kayre woni deftere makko ɗiɗiɓere he nganndal hiisaaj toowɗi walla mbiyen “Hiisawal” ɗum woni Mathematics\Mathématiques he ɗemngal Pulaar. Arwaniire ndee yaltiino gila 2016 to suudu muulirdu Papyrus Afrique.
Muhammadu Faalil Sih jibinaa ko ñalnde 23 Siilo (Janvier)1990 he wuro he nder Fuuta Tooro ene wiyee Beelinaaɓe he diiwal Boosoya, walla so tawii ko to feccere njiilgu Muritani ɗo ngo jeyaa hannde ɗoo, mbiyen diiwal Gorgol. Ko ɗoon o waɗi jaŋde makko lesiire, caggal ɗuum o fayi Kayhayɗi, laamorgo diiwal gorgol o jokkoyitoon jaŋde makko hakkundeere haa o heɓi toon bakkaloreya C (fannu Hiisawal). He 2009 o yahi farayse o jokkoyitoon jaŋde toownde to duɗal jaaɓi haaɗtirde Cergy-Pontoise.
He nder leydi frayse ɗo o janngi haa o heɓi doktaraa makko, Muhammadu Faalil walla mbiyen “Pullo Gaynaako,” innde nde o suɓanii hoore makko, woniino toon almuudo teskinɗo sabu makko won’de belɗo hakkille, baawɗo jaŋde. O heɓiitoon seedanteeje moƴƴingol (mention tres-bien) he kala tolno seedanfaagu mo o waɗnoo, kadi o heɓi njeenaaje (prix) keewɗe, yeru,“prix au mérite en sciences par l’Académie de Paris.” he 2014.Doktoor Muhammadu Faalil ene wiya addani ɗum winndude ganndal Hiisawal he ɗemngal Pulaar ko addii fof ko ngam yiɗnoode fennude wiyooɓe ɗemɗe Afrik mbaawaa faccirde miijooji toowɗi.
Deftere ndee ene ɗaminaa maa muule yalta he nder darorɗe 2020, kono adii ɗuum e nde waawi tareede he ndee ɗoo lowre: Calameo.com


text:
Hoore Fulɓe nden ko leydi Gine woni?
Ndee ɗoo winndannde egga ko to Blog Teddungal. So aɗa yiɗi jokkude taraade winndannde ndee tappu ɗo “Jokku Taro” ma nawe to lowre maɓɓe.
Hina wi’eede Seeku Tuure wi’uno, fulɓe ko Mboddi Afrik, hoore nden ko Gine woni, o taƴaynde!. Hay si Seeku Tuure waawaano taƴude hoore nden ne; o tappiinde kam haa nde naawni fota, ko waɗi mi wi’ude noon, ko si en ndaari ngonka fulɓe kan e nder leyɗe Afrik ɓe woni ɗen, en taway alaa ka ɓe mari ɗuuɗal wano ɓe mardi ɗuuɗal Gine non, hiɓe ɗuuɗi limoore, hiɓe jogii marɓe jawdi, hiɓe mari jaŋnguɓe jandeeji ɗin fow, Diina, ganndal, dawrugol e gannde luttuɗe ɗen fow…
Kono ɗun fow haɗaani hiɓe joñii tawo nder Gine, ɓe waawaani laamaade maa tawtoreede e laamiiɓe ɓen! Ɗun ina gasa tawa ko Seeku Tuure raɗinooɓe kon; ina jeya e sabuuji mun.
Seeku Tuure wi’uno, fulɓe ko Mboddi Afrik, hoore nden ko Gine woni, o taƴaynde!
Kono kadi hiɗen foti yiilaade sababuuji goo nder fulɓe ɓen. Si en ndaarii leƴƴi Afrik maa leƴƴi Aduna kan fof…
View original post 558 more words


text:
Ko ndeen haawniinde woni kadi ? Ndeen haawniinde ko doktoreeɓe tawii jalɓol mawngol nder ngaandi Ameriknaajo gooto jahroowo e duuɓi 42. Hol no ɓe nganndiri ɗum ? Ɓe nganndiri ɗum ko oon ina wondunoo e rafi bonɗo, kaawniiɗo, tampinnooɗo ɗum haa ɗoon waawi haaɗde. Caggal nde ɓe mbaɗi mo rajo hoore, ɓe cooynii huunde nder hoore too, ɓe cikki ko heɗɗere ƴiiƴam penndiɗam, ɓe pelliti udditde hoore ndee, kaawis ! Ɓe tawi ko jalɓol tiggii ɗoon. Jalɓol ngol wiyetee ko teñiyaa e Farayse, ko ngol “Jalɓol teelngol” (ver solitaire). Ngol waɗi ko gane-gane, a ngol waawi yettaade 10 m njuuteendi…
E ndeeɗoo hitaande kadi, annduɓe najii, nde njiyii ko meeɗaa sikkude. Ameriknaajo gooto jahroowo e duuɓi 42, ina wondunoo, gila saawiyee 2018, e rafi bonɗo, tampinnooɗo ɗum haa ɗoon waawi haaɗde : kala ko o memi, o sammintu ɗum e leydi, kala konngol ngol o fuɗɗii, o ronka joofnude ; o yahii haa o natti anndude, e koreeji makko ɓadiiɗi, hol heen maayɓe e hol heen wuurɓe. Doktoreeɓe fof ndonki yiytude ñawu makko.
Ko maa o yahi to opitaal gooto to New York e lewru settaambar 2018, nde eskaneer feeñnini ko wayi no cinndel nii nder bannge ñaamo ngaanndi maako. Ɗoon e ɗoon doktoreeɓe ɓee pelliti udditde hoore ndee ngam ittude cinndel ngel. Aɓe ceeka, aɓe ceeka, haa ɓe njettii ngel, ɓe tawi ko ɓe cikkatnoo ko cinndel koo, ko jalɓol teelngol. Kaawis, « jalɓol haa nder gaanndi ? » Kono ɓe poofii no feewi kamɓe fof, ñawɗo oo e safrooɓe ɓee fof : « min mbeltii, min poɓɓi », e wiyde heen doktoor gooto.
Ƴoogirde : Kabaaru mo tele ABC7 saakti ñalnde 31/05/2019
Hol ko woni jalɓol teelngol
Jalɓol teelngol, ina wiyee e Farayse « ténia » (teñaa), ko jalɓol guurowol, mawnowol e tektekol aadee. Ko ngol juutngol, baangol no lefol nii, daɗngol gane gane, koyel tokosel baɗngel ko wayi no nanngɗe 4 nii. Njuuteendi maggol ina waawi yettaade meeteruuji 10. E ngol waawi wuurde duuɓi 40.
Jalɓol teelngol ina waɗi leƴƴi ɗiɗi baawɗi wuurde e reedu aadee : heen gootol ummortoo aadee ko e teewu ngaari, goɗngol ngol ummortoo aadee ko e teewu mbabba tugal.
Hol no ngol ardata e aadee ?
Ngol ummortoo aadee ko e teewu ngaari walla mbabba tugal ndaaɓaangu. So aadee ñaamii teewu keccu walla ngu ɓenndaani ndiin ngaari walla baan mbabba tugal, ɓoccoonde jalɓol ngol sabbina e tektekol mum tokosol ngol. Ngol wona e siiɓaade kala ko njaatige oo (neɗɗo oo) ñaami. Ɗoon e lebbi tati ngol mawna, ngol wona e wiltirde gane kese. Sahaa e sahaa kala ɗeen gane ina njalta e jaañte neɗɗo daaɓaaɗo oo.
Maale jalɓol teelngol
Neɗɗo gonduɗo e jalɓol teelngol ina waawi waasde yaltinde hay maalal gootal. Omo waawi woorude noon duuɓi keewɗi hade makko tinde omo wondi e jalɓi ; oon sahaa jalɓol ngol ina waawi yettaade meeteruuji 10 njuuteendi.
Maale jalɓi ɓurɗe heewde ko baɗgol jaañte joom mum walla tuuba mum walla comci mum nganon ndanewon, ndillowon ; heen ganel fof ina waawi wonde 2 cm njuuteendi.
Maale mum goɗɗe ina ngoodi baawɗe faaydeede e maale ñabbuuli goɗɗi, ko wayi no ustagol walla ɓeydagol ñaamɗe, joom mum wona e seɗaade ceɗagol ngol aadoraaka, gaɗa mum wona e ŋatde, aree reedu muusooru, yaawa tampude ; heen sahaaji kadi ɓalndu makko ina waawi futtude puƴe walla uube.
Hol no jalɓi cafrortee
Jalɓol ko ñawu njaajngu, ngu alaa tanaa, mbaawngu safreede, rewrude e bargol jalɓol ngol. So ngol waraaka, ko toon tan ngol heddotoo e reedu njaatige hee, ngol yaltintaa hoore maggol.
So doktoor yenanaama neɗɗo ina wondi e jalɓi, o winndanta ɗum ko lekki mbaroowi jalɓol ngol. Leɗɗe ɓurɗe heewde huutoreede ɗee mbiyetee ko niclosamide e praziquantel. Lekki kii ƴettetee ko laawol gootol. So jalɓol ngol maayii, ngol yaltida e jaañte. Joomum ina waawi ƴettitde lekki kii jonte ɗiɗi caggal gadanol ngol, ngam yenanee jalɓol ngol maayii.
So neɗɗo seertii e jalɓol teelngol ina foti ɗooftaade kuule senaare keeriiɗe, ko wayi no sooɗaade juuɗe mum e sahaa kala, wuppude comci mum e sarbetaaji mum ekn.
Bookara Aamadu Bah


text:
Jiytal mawngal waɗaama he ɗee balɗe, paatungal e cellal, ngal huunde e annduɓe kiisii ko waklitere. Annduɓe njiytii mbaktu (bakteri) jotondirngu e nguɗu (kaaseer) porostaat. Oo kabaaru ummorii ko e jaaynde Le Guadian (to Angalteer), ñalnde 20/4/2022. Kabaaru oo fof e goongɗude, ɓe nganndaa so tawii mborosaaji biyaaɗi ɗii ko kañum en caabotoo ñawu nguu walla alaa. Wiɗtooɓe ɓee mbiyi njiytii leƴƴi joy (5) bakteriiji jotondirɗi e ɓeydagol jaawngol ñawu nguu.
Wiɗto ngoo noon dallinaani so tawii ɗii bakti ko kam en caabotoo walla ɓeydata nguɗu porostaat. Ko fayi arde maa annduɓe ɓee mbaawoy feewnude ƴeewndooji ngam anndude worɓe jogorɓe feññinde ñawu nguu, ɓe peewna safaara (antibiyotikaaji) paddotooka nguu ñawu worɓe,
mbaroowu hitaande kala ujunnaaje ujunnaaje neɗɗo.
BAB


text:
E Innde Alla jom yurmeende. Caggal yettude Alla, eɗen njokka ko yowitii e laaɓal. Pay-ɗen ko e salligi. Eɗen nganndi so neɗɗo ina heblanoo juulde, alaa e sago o fuɗɗoroo salligi. Salligi ko e geɗe laaɓal naamndiiɗe goodgol ndiyam, ngam laɓɓinde yeeso, juuɗe, hoore e koyɗe. Ɗum noon laaɓanta en, ko ko arata ɗoo ko : Eɓɓaaɗe mum fawii ko e geɗe tati:
E Innde Alla jom yurmeende. Caggal yettude Alla, eɗen njokka ko yowitii e laaɓal. Pay-ɗen ko e salligi. Eɗen nganndi so neɗɗo ina heblanoo juulde, alaa e sago o fuɗɗoroo salligi. Salligi ko e geɗe laaɓal naamndiiɗe goodgol ndiyam, ngam laɓɓinde yeeso, juuɗe, hoore e koyɗe. Ɗum noon laaɓanta en, ko ko arata ɗoo ko : Eɓɓaaɗe mum fawii ko e geɗe tati:
geɗal gadanal nagal : ko deftere Alla teddunde ndee, ngam Alla toowɗo o wii : “eehey mon goonɗinɓe, so on ngummiima faade e juulde, lootee jeese mon e juuɗe mon haa heɓa polontunŋi, moomon koye mon e koyɗe mon haa heɓa kolbuli .” ɗum woni ko e simoore Maayida : kaawise (6) .
Gedal ɗimmal ngal : ko nanireede Abuu Hurayrata (YMAM) hono nelaaɗo Alla (MJKM) wii: “Alla jaɓataa njuulu gooto e mon so tawii wonko joli e mum, so wonaa o salligino”. Naniraa ɗum ko Saykhaani e Abuu Daawuuda e tirmisiyu.
Gedal tataɓal ngal : dental juulɓe kala kawrii wonde salligi wontii alaa e sago, tuggi nguurndam nelaaɗo Alla faade jooni. Ɓural mum : ko joli e nder ɓure salligi jeewte keewɗe mbaɗaama heen. Hono Abdallahi Sanabiiji, (YMAM) hono nelaaɗo Alla (MJKM) wi’i : “so maccuɗo Alla salliginiima, o wufƴiima, ina momta kala caɗeele goɗnooɗe e hunuko makko, so o sorbiniima kala cadeele goɗnooɗe e nder kine makko maa iw.” Ɗeen caɗeele noon ngonaa caɗeele ñabbuuli ko caɗeele ufnaali yimɓe fayde e makko e ufnaali makko fayde e yimɓe. Ko noon kadi, so o lootii yeeso makko, ko noon yahri haa yettii terɗe ɗe ndiyam foti memde ɗee kala.
Ina anndaa kadi laaɓal salligi ina heewi nafoore e neɗɗo, so neɗɗo ina wonndi e salligi wonaa bone garɗo e mum fof yettoo mo, ngam seyɗaani alaa e makko geɗal. Hono Abii Hurayrata (YMAM) wiyi hono nelaaɗo (MJKM) wi’i : “mbido tinndina on ko Alla momtirta caɗeele mon, o ɓamta ŋabbirɗe mon.” Ɓe mbiyii : “alaa yaa nelaado Alla” . O wiyi “teddinee salligi kebbinon pele mon jamaa e waɗtude hakkille mum e waktu juulde ko duumii.”
Farillaaji salligi
Ina e salligi farillaaji e jookli dewondirɗi, tawa ina heen goonga mum oo, so tawii heen gootel ŋakikii tan ko heddii koo feewataa, ɗum noon mbaɗten hakkille e ko arata ɗo ko : 1- farilla gadano o : ko anniya, goonga mum tigirigi oo, ko yiɗde huccitande faade e gollude, ɗuum yahdude mbelamma Alla toowɗo oo, waɗi noon ko ɗum golle ɓernde. Ko daliilu oon ɗoon farilla, ko fawaade e yeewtere Umar (MAWM), hono nelaado Alla (MJKM) wi’i : “gollal neɗɗo fawii ko e anniya mum, kala neɗɗo, nguurndam mum fawii ko e anniya mum.” Naniraa ndeeɗoo yeewtere ko dental juulɓe.
Farilla ɗimmo oo : ko lootde yeeso laawol fuɗɗoraade dow tiinde fayde les waare, caggal ɗum ko leppinde noppi mum, fuɗɗoraade e gudde ɗee haa caggal nofuru njaajeendi mum.
Farilla tataɓo oo : ko lootde juuɗe haa heɓa poloŋtoŋi ngam ko ɗoon woni feccere junngo.
Farilla nayaɓo : ko moomde hoore, ɗum noon ko leppinde juuɗe mum e moomde e dow hoore mum, fuɗɗoraade e tiinde haa hoƴƴudu, ruttina ɗum ɗo wonnoo. Ngam e simoore maayida joomiraaɗo wiyii “moomee koye mon.” Wonaa hoore fof noon moomdetee, ko ko fuɗata sukundu koo tan. E hadiis Umar bun Umaymata (MAWM) wii : “mi yiiyii nelaaɗo Alla (MJKM) ina mooma e dow kaala makko.” Kono ɗoo, yo a taw kala ka ina laaɓi. Hono Bilaali o wi’i : “nelaado Alla (MJKM) wi’i : moomee e dow paɗe e misoraaji.” Naniraa dum ko Ahmadu.
Umar (YMAM) wi’i : “oon mo laɓɓinaani moomgol e dow kala Alla laɓɓintaa ɗum.”
Farilla joyoɓo oo : lootde koyɗe ɗiɗi ɗee haa heɓa kolɓuli, e fuɗɗoraade koyngal ñaamal rewna heen nanal, ko ɗum ɗuri tabitde e golle nelaaɗo Alla (MJKM).
Farilla jeegoɓiijo oo : ko senaare woodani Alla Toowdo oo, siftini yimɓe ceertugol juuɗe e koyɗe to bannge salligi ngam juuɗe, o wii, ko yoo loote kono koyɗe moomete, hoore kadi moomete kono geɗel heen fof ko farilla fawaade ko Alla yamiri ɗuum.
Sunna salligi
Ko ñiiɓi, e ko nelaaɗo Alla waɗatnoo to bannge konnguɗi e golle tawa wonaa huunde waɗɗinaande, wonaa kadi añaande so tawii neɗɗo yejjitii ɗum. Duum noon paameten ɗum ko ko arata ko : 1. innude ɗum, wiyde mbiɗo salliginoo, ɗum hay sinno a wiyaani mbiɗo salligoo, haɗataa ma jokkude salligi maa.
2. coccorgal ko huunde nde nelaaɗo yamiri yoo teddine, kono so tawii a soccaaki hay huunde alaa ko bonnata e salligi maa, kono so waɗaama ɓuri moƴƴude. To bannge coccorgal ngam laɓɓinde hunuko mum, ɗuum ko huunde yiɗaande sanne e nder waktuuji joy ɗii kala, kono noon so yejjitaama walla waɗaaka, bonnataa salligi, haɗataa neɗɗo juulde.
Salligi tigi-rigi oo
3. lootde cammeeje juuɗe laabi tati, ɗum ko fuɗɗoode salligi. Fawaade e hadiis Awsi bun Awsi saŋafi (MAWM) wi’i : “mi yiyii Annabi (MJKM) wi’i : so gooto e mon finii subaka yoo loot juuɗe mum laabi tati ngam o anndaa cammeeje juuɗe makko to mbaalata. Naniraa ɗum ko dental juulɓe. 4. gufƴogol laabi tati : e dow hadiis laŋayɗi bun sabaratiyoo (MAWM) hono Annabi (MJKM) wi’i : so gooto e mon ina salliginoo yoo wufƴo. Naniraa dum ko Abuu Daawuuda e Bay –haŋiyu. 5. sorɓinogol e piiptogol laabi tati : fawaade e hadiis Abuu Hurayrata yoo mbelemma Alla won e makko, hono nelaaɗo Alla mo jam e kisal ngoni e mum o wiyi : so gooto e mon ina salliginoo, yo o waɗ e kine mum ndiyam o fiɓtoo ɗum. Naniraa ɗum kon seykhaani e Abuu Daawuuda. Ko woni sunna koo noon, ko yoo neɗɗo sorɓinoro junngo ñaamo o fiiptoro junngo nano, fawaade e hadiis Aliyun (MAWM), o noddiino ndiyam ngam salliginaade, nde o heɓi ndiyam ɗam, o wufƴii laabi tati, o sorbinii laabi tati, o fiiptori junngo makko nano. O waɗi ɗum laabi tati caggal ɗum o wi’i : “ko nih nelaado (MJKM) salliginirtonoo.” Naniraa ɗum ko Bay-haŋiyyu. Kono noon corɓinogol ngol e piiptogol ngol fof, ko yoo ndiyam mem hunuko e hinere tan. ko woni sunna ko noon, ko yettinde nder kine nde so tawii wonaa e nder koorka wonaa. E dow hadiis Luŋeyɗa (MAWM) wi’i : “mbiyi-mi eehey maa nelaado Alla, mbiɗo yiɗi caaktanaa mi hol sifaa salligi nelaaɗo Alla (MJKM) o wii : ƴettu ndiyam, mbaɗaa e nder juuɗe maa, ngufƴo-ɗaa, corbino -aa, njettina corbinagol so wonaa tawii ko a koorɗo. 6. jiirtugol waare : e dow hadiis Usmaan (MAWM) hono Annabi (MJKM) laatiima ina leppinannoo waare mum so ina salliginoo. Naniraa ɗum ko ibnu Majah e tirmisiyu. E hadiis Anas (MAWM) hono Annabi (MJKM) laatiima so ina salligino o, o ƴetta ndiyam e newe makko o waɗa ɗum e les gaable makko, firti ko waare makko, o wiya ko hono nih joom-am yamiri yo mi waɗ. Naniraa ɗum ko Abuu Daawuuda.
7. jiirtugol peɗeeli : e hadiis ibnu Abbaas (MAWM) hono Annabi (MJKM) wi’i : “so tawii neɗɗo ina salliginoo, yo o jaartu hakkunde peɗeeli koyɗe mum”
8. tatiɓinde : ɗum ko geɗel heen fof mbaɗ-ɗaa laabi tati so aɗa salliginoo e terɗe jamiraaɗe, yoo mem ndiyam ɗam, ɗum ko sunna ngam ko nelaaɗo Alla yamiri ɗuum. Wonaa huunde fotnde luunndeede, ngam naniraa ma Umruwi bun Su-Aybi, gaa Baaba makko, gaa taaniiko yoo mbelemma Alla won e maɓɓe, o wiyii : “Laddiyanke ariino e nelaado Alla (MJKM) ina naamndoo hol ko woni salligi nelaado ? Nelaado holli mo wonde ko laabi tati, laabi tati, wiyii mo ko ɗumɗoo woni salligi. Kala mo ɓeydi heen goɗɗum woofii, kadi ɗum ustetaake ngam mo usti fof tooñii. Naniraa ɗum ko Ahmadu e nisaa- iyyu e ibnu majah. Hono Usmaan kadi (MAWM) hollii hono Annabi mo jam kisal nngoni e mum oo, waɗirannoo salligi mum, ko laabi tati tergal heen fof. Naniraama Ahmadu e Muslim e Tirmisiyyu o sellini ɗum, hono nelaaɗo Alla (MJKM) oo, salliginoriima laawol gootol, gootol, kono wonaa huunde teeŋtinaande kono to bannge moomde hoore ko ɓuri heewde koo, ko laawol gootol tan.
Jibriil Muusaa Joop


text:
Ko hulanoo koo ko ɗum o waɗi sabu hooreejo leydi oo, hono Muhammed Abdel Ajiiju wiyi ko maa ruttano kuulal 38 doosgal ngal biyngal « Hooreejo leydi ina waawi yuɓɓinde Referaandoom so tawii ngoƴaaji kimmuɗi e nder leydi hee ina ɗaɓɓi ɗum » kono kadi ciftinen wonde kuulal 99 Doosgal ngal wiyi « Hokkaa hakke ƴettude feere memtaagol Doosgal leydi tan ko Hooreejo leydi e gondugol e terɗe Parlamaa. Alaa eɓɓaande memtagol doosgal baawngal yeewteede e nder Parlemaa tawi ko jaasi fof tataɓe tati terɗe wooturu e cuuɗi hee siññinaani ɗaɓɓaande ndee. Kala eɓɓaande memtagol doosgal waawata yettineede woote Referaandoom ko maa tataɓe ɗiɗi terɗe Parlamaa (Asammbelee e Senaa) njaɓa ɗum e nder woote cuuɗi ɗii. »
Paamir-ɗen ɗum tan ko Referaandoom omo jogii hakke fewjude ɗum kono ko maa Parlamaa wootira ɗum keewal, Senaa noon jaɓaani kono e haala makko o wiyi ko « referaandoom ko ko waɗata, ko kaŋko gaddotoo ɗum e wonde mo Hooreejo leydi… » sabu kanko (ɗum ko miijo men) sariya farlaaki e makko, o woni ko dow sariya e doosgal leydi kala. Ndeen darnde haawnaaki e Abdul Ajiiju, sibu, so tawii eɗen ciftora konngol makko e udditgol kaaldigal ɗiɗmal ngenndi wonde « o waɗii kuudetaaji laabi ɗiɗi etee o hulataa, o hersataa, so o welaama memtaade Doosgal ngenndi ». E nder yeewtere makko ñalnde 22/03/2017 o haalii haa laaɓti wonde anniya makko nii ko « sompude Doosgal leydi kesal » ; Anniya Abdul Ajiiju ko mahde Moritani keso, o winnditoo taarik mum, o wayla maantorɗe mum, o winndotoo doosɗe mum e sariyaaji mum, so o yahii ɓarakke makko keddoo, ina gasa tawa ko sifaa mo MANNA laamorinoo Fuuta haa ko innde mum ina siimtee caggal temminanɗe keewɗe ko laamu mum fusi, o laamorii hannde Moritani.
O hollitii kadi e nder yeewtere hee kanko, hoore makko tan ina yona mo, sabu o wiyi “haala caggal leydi (ONU, Dental Oropnaaɓe ekn… Ammbasaduuji gonɗi ɗoo, mejaani mo, o waɗata tan ko ko hakkille makko nanngi”. Ko ɗum waɗi o wiyi luulndo yo waɗ ko waɗatnoo, haala ko haalatnoo, ɗum dirtintaa mo e miijo makko hay so tawii noon omo sooma e kaan haala wonde « o salaaki haaldeede », eɗen naamnitoo koye men noon « mo hoore mum tan yoni ɗum, hol ko waɗata haaldeede ».
E joofnirde o hollitii tan ko « referaandoom koko waɗata e ko ɓuri yaawde, no kaalis ina hebroo fof maa ɓe mbaɗ » tawde wonii ko ɗum wonnoo woytoraandu nduu, nde huccaa e mooɓondiral cuuɗi carɗooji. O hollitii ne kay haa laaɓti wonde so ɓesngu nguu saliima memtagol Doosgal leydi ndii, ɗum addantaa mo yaafaade lefol laamu nguu (no Seneraal De Gaulle waɗnoo nii) so « wonaa lajal manndaa makko joofa ». O wasiyiima ɗoon nii wonde kanko o anndaa « ko woni fooleede, o anndi tan ko foolde » Enen kay jooni woƴi en ko mbar hay so manndaa makko joofii, maa o woppu laamu.
Teskini e hiirde makko hee tan ngol laawol, ko o naataani e fititinaaji makko gaadoraaɗi ɗii, so won e naamne kawranaani mo, o hebbinii moosooji e jaleeɗe « tekmuɗe ».
Eɗen ciftina tan gila nde “kaaldigal ɗiɗmal” joofi hakkunde laamu nguu e yahnooɓe haaldeede ɓee (hono won partiiji innitortooɗi “luulndo newiingo” yeru APP, WIAM ekn…) e won ɗeen pelle ɗe ngonaa laamuyeeje ko wayi no TPMN (“Tuuspaa” : Hol to mem jeyegol am e ngenndi), won e teelɗuɓe ekn…, hedditinoo ko Goomu kalfinaangu rewindo e ciynugol nanondire peeñɗe e kaaldigal hee ina ƴeewa no ɗe potata siynireede.
Ina jeyanoo e ko ɓurnoo himmande laamu nguu e njeñtudi nanondiral kaaldigal ngal ɗeeɗoo geɗe : pusgol Senaa, pirtugol won juɓɓule gonnooɗe e nder Doosgal leydi ndii yeru Ñaawirde Toownde Haaɗtirde (ñaawoore bonanndeeji gardiiɗo leydi), Masloowo Dowla, Ñaawirde Diine Toownde, tawa, e yiɗde mawɗo leydi ndii, memtagol araaraay leydi ndii e beytol leydi ndii, memtagol ngol waɗirtee ko referaandoom (Diiso ɓesngu e nder woote). Ina teskee noon e nder kaaldigal ngal lannda UPR etinooma waawnude tawtoranooɓe ɓee memtagol kuulal 26 e 28 dosgal leydi dottungal lajal jooɗagol e jappeere leydi ndii e nder daawe ɗiɗi ɗe duuɓi joy heen gootal kala, ngam newnande Abdul Ajiiju laamtagol daawal tataɓal. Kono ɗum ƴaggii, sabu yimɓe ɓee salaade ɗum haa addani Abdul Ajiiju wiyde “kañum ɗaɓɓani laamtaade daawal tataɓal”.
Kuulal 38 Doosgal leydi ndii ina rokki Abdul Ajiiju hakke yuɓɓinde referaandoom mo yeeytii waɗde oo ngam memtaade ngal. Ɓe o haaldatnoo ɓee ina njaɓani mo ɗuum, kono ko haawnii ko ɗaccugol makko ndeen feere o suɓii rewrude e mooɓondiral cuuɗi sarɗi sabu dallinoraade wonde woote referaandoom “ina ɗaɓɓi kaalis keewɗo baawɗo huutoreede e jaŋde e safaara”. Kono ɗuum ma a taw yiyanooka nde fewjetee ndee. Ooɗoo mudda fof ko e oon coow wonanoo hakkunde makko e wallidiiɓe makko e kaaldigal hee, sabu ɓeen, e miijo mum en, feere rewrude e mooɓondiral cuuɗi sarɗi wonaa ko hawraa tee ina soomi “jamfa”. Wonande luulndo ngoo noon, teeŋti noon e FNDU, ko ɓe ngalaa e memtagol doosgal leydi so wonaa tawa ko huunde ɓamdaande e nder kaaldigal kuuɓtodinngal e jeyterogol ceŋɗe ɓesngu nguu kala. Ayiiba maɓɓe feewde e laamu nguu ɓuri abbitaade fof ko e wiyde ngu e ngu memtoo araaraay leydi ndii e beytol mum tawi dalilaaji maggu alaa ɗo ɓaari. Ngoon miijo ina yaaji hannde e nder ɓesngu hee.
Jeyi konngol cakkitol ko cuuɗi sarɗi ɗii: Asaambele Ngenndi wootii ñalnde 7 marsa 2017 memtagol doosgal ngal tawi ɗum rewnetee ko e cuuɗi sarɗi ɗii : jaɓɓe ɗum ɓee ko 121 nder 147 dipitee, ko 16 calii. Ñande 17 marsa, Senaa : e nder 56 senaateer, ko 33 mbiyi ko ngalaa heen, ko 20 tan njaɓi ɗuum. Ɗum firti ko feere memtagol rewrude e cuuɗi carɗooji “maayii e nder reedu”.
Won siforiiɓe woote Senaa ɗee no “yerɓannde leydi” nii sabu 44 senatooruuji njeyaa ko e lannda UPR, ko 12 tan ngoni ko njeyaaka e maɓɓe. Tee alaa ko Abdul Ajiiju waɗaani ngam haa feere mum ndee ɓenna sabu o yeenii dipiteeji ɗii kala e senaateeruuji ɗii kala teereŋaaji, o bismiima ɓe e kiraaɗe, o gubbiima dipiteeji wonde so njaɓaani feere ndee maa o “fus suudu Asaambele nduu”. Omo jogii kaan mbaawka ka o joganaaki suudu Senaa nduu.
E nder daartol, Seneraal De Gaulle ɗaɓɓiriino ɓesngu Farayse memtagol Doosgal leydi Farayse ngam sosde Diisooji diwaniijie e hitaande 1969 (ko Abdul Ajiiju yiɗi waɗde jooni koo), o yuɓɓini referaandoom, ɓesngu Farayse wiyi alaa heen, o ñawndiri ɗum ko yaafaade lefol laamu ngu o halfinanoo, sabu e miijo makko hoolaare iwii.
Gelaajo


text:
2
Jee jeel k‑dijge ɓaaɗo kaakŋ Isa
1 Isa se jꞋoojin̰ maakŋ gɛgɛr kɛn Betleem kɛn taa naaŋ Jude ki, do Gaar *Ɛrɔd ki. Kɛn Isa jaay jꞋoojin̰ se, jee jeel k‑dijge iin̰o kaam kaaɗa tookŋo ɔɔ ɓaa aan maakŋ gɛgɛr kɛn Jeruzalɛm ki. 2 Kɛn naaɗe jaay aan se, naaɗe tɔnd mɛtn jeege ɔɔ: «Goon kꞋjꞋoojin̰ jaay ute kɔsn gaar Yaudge se tap ɓo, gayo? Taa naaje se jꞋaako k‑dijin̰ kaam kaaɗa tookŋo ɔɔ naaje kꞋɓaaɗo kɛrgŋ naanin̰ ki.»
3 Kɛn Ɛrɔd jaay booy taar se, nirlin̰ teece taa gaarin̰a; bin se ɔl jee Jeruzalɛm ki paac se ɓeere ɔkɗe. 4 Gɔtn se Gaar Ɛrɔd daŋ tus magal *jee tɛɗn sɛrkɛ Raage tu paac ɔɔ ute jee jeel taaɗn tɔɔkŋ mɛtn Ko Taar Raa paac kɛn maakŋ jeen̰ge tu ɔɔ naan̰ tɔnd mɛtɗe ɔɔ: «*Al‑Masi do dɔkin̰ Raa taaɗ taa koojin̰ se tap ɓo, jꞋan̰ koojn̰ gayo?»
5 Gɔtn se, naaɗe tɛrlin̰ ɔɔ: «Naan̰ se jꞋan̰ koojn̰ maakŋ gɛgɛr kɛn Betleem kɛn taa naaŋ Jude ki, aan gɔɔ kɛn do dɔkin̰ debm taaɗ taar teeco taar Raa ki raaŋin̰o ɔɔ:
6 Gɛgɛr kɛn Betleem kɛn taa naaŋ Jude ki se,
naai kic lɛ maakŋ gɛgɛrge tun magal magal kɛn taa naaŋ Jude ki.
Taa maakŋ naaŋi ki se ɓo utu aɗe teecn̰ magal kɛn utu Ꞌtɔɔɗn *Israɛl
jeemge aan gɔɔ debm gaama se*
.»
7 Gɔtn jaay Ɛrɔd daŋ jee jeel k‑dijge kalɗe ki se, nam kic ɓo jeel eyo. Kɛn naaɗe aan ɔŋin̰ se, naan̰ tɔnd mɛtɗe ɔɔ: «Kɛn tap ki se, k‑dijn̰ se tap ɓo naase aakin̰ki nuŋ ki?» 8 Ɔɔ naan̰ ɗeekɗen ɔɔ: «ꞋƁaaki Betleem ki je ɔŋumkiro gɔtn goono se tak. Kɛn jaay ɔŋin̰kiroga num, Ꞌtɛrl Ꞌɓaakiro Ꞌtaaɗumki gɔtin̰a taa maam kic ɓo mꞋɓaa kɛrgŋ naanin̰ ki.»
9 Kɛn naaɗe jaay booy taar gaarge aas sum se, gɔtn se naaɗe iin̰ ɓaa, ɔɔ kɛn naaɗe ɓaa ɓaa se, k‑dijn̰ kɛn naaɗe aakin̰o kaam gɔtn kaaɗa tookŋo se, tɛr teec naanɗe ki daala. K‑dijn̰ se tɔɔɗɗe bini ɓaa ɗaar do ɓee kɛn goon maak ki se. 10 Kɛn naaɗe aak k‑dijn̰ se maakɗe raap sakan̰.
11
Kɛn naaɗe aan se, ɛnd maakŋ ɓee ki ɔɔ ɔŋ goono ute kon̰ Mari. Naaɗe ɛrg naan goon ki ɔɔ tɔɔmin̰ jaay ɓo naaɗe tɔɔɗ taa ɓɔɔnɗege ɔɔ ɛɗin̰ nakgen bɛɛ bɛɛ: daab, nakŋ ooto, ute uubm ootn kꞋdaŋin̰ mir
se†
.
12 Kɛn naaɗe iin̰ ɔn̰ Mari sum se, *Raa ɔɔjɗe maakŋ niɗe ki ɔɔ jꞋɔn̰ten tɛrl kaal gɔtn Gaar Ɛrɔd ki. Taa naan̰ se ɓo naaɗe uun ɗoobm kuuy ɔɔ tɛrl ɓaa taa naaŋɗe ki.
Yusup ute mɛndin̰ Mari ɔɔ goonɗe aan̰ ɓaa Masar ki
13
Kɛn jee jeel k‑dijge jaay iin̰ ɓaa sum se, kɔɗn Mɛljege Raa kalaŋ ɓaaɗo taaɗ Yusup ki maakŋ nin̰ ki ɔɔ: «Iin̰ ute mɛndi ɔɔ uun goono aan̰ Ꞌɓaaki taa naaŋ Masar ki. Iŋg gɔtn naane bini maam mꞋai taaɗ jaay ɓo sɔm naai aɗe tɛrlɛ. Ɓɛrɛ, Gaar *Ɛrɔd se je je goono taa an̰ tɔɔlɔ.» 14
Maakŋ nɔɔr ki se sum ɓo, Yusup iin̰ ute mɛndin̰a uun goono ɔɔ aan̰ ɓaa taa naaŋ Masar ki. 15
Naan̰ tiŋg gɔtn naane bini Gaar Ɛrɔd ooyo. Nakŋ se aan ɗoobin̰ ki aan gɔɔ kɛn Mɛljege Raa taaɗo ute taar debm taaɗ taar teeco taar Raa ki do dɔkin̰ ɔɔ: Maam mꞋdaŋ mꞋɔɔɗo goonum gaaba naatn taa naaŋ Masar ki
.‡
*Ɛrɔd tɔɔl gaan sɛɛmgen maakŋ naaŋ kɛn Betleem ki
16 Kaaɗ kɛn se Ɛrɔd utu zɛɛrɛ; ɔɔ naan̰ kɛn se naan̰ ɓaaɗo jeel ɔkga mɛtin̰a kɛn jee jeel k‑dijge dɛrlin̰ dɛrl se, gɔtn se naan̰ maakin̰ taarin̰ makɔn̰ɔ. Naan̰ und kulu ɔɔ num gaangen gaabgen ɔndo do ɓaar di ki jaay bɔɔyɔ bɔɔy paacn̰ kɛn maakŋ gɛgɛr kɛn Betleem ki ute maakŋ naaŋgen cɛɛs ki cɛɛs ki se, kꞋtɔɔlɗe paac. Taa ɓaar di ese se tum te kaaɗn kɛn jee jeel k‑dijge taaɗ Ɛrɔd ki gɛn k‑dijn̰ naaɗe aakin̰o. 17 Bin ɓo, nakŋ se aanga ɗoobin̰ ki aan gɔɔ kɛn debm taaɗ taar teeco taar Raa ki, ron̰ Jeremi, taaɗɗeno do dɔkin̰ ɔɔ:
18 KꞋbooy nɔɔ eem maakŋ naaŋ Rama ki
jeege tɔɔyɔ ɔɔ eem nɔɔ dɛna.
Kɛse Rasɛl ɓo eem taa gɛnin̰ge,
naan̰ kꞋsɛlin̰ kic ɓo ɗaar eyo gɛn tɔɔyɔ,
Yusup ute mɛndin̰a ɔɔ goonɗe dɛɛt ɔn̰ taa naaŋ Masar
19 Kɛn Gaar *Ɛrɔd jaay ooy sum se, kɔɗn Mɛljege Raa taaɗ Yusup ki maakŋ nin̰ ki kaaɗ kɛn naan̰ utu taa naaŋ Masar ki. 20 Naan̰ taaɗin̰ ɔɔ: «Iin̰ ute mɛndi ɔɔ uun goono ɔk Ꞌtɛrl Ꞌɓaaki taa naaŋ *Israɛl ki taa jeegen kɛn je tɔɔl goono se, naaɗe ooyga.» 21 Ɔɔ Yusup iin̰ ute mɛndin̰a, uun goono ɔɔ ɔk tɛrl taa naaŋ Israɛl ki. 22 Anum kɛn naan̰ booy ɔɔ Arkɛlɛɔs ɔsga gaar gɛn taa naaŋ Jude gɔɔ bubin̰ Ɛrɔd ki se, gɔtn se Yusup ɓeere ɔkin̰ gɛn tɛrl ɓaa taa naaŋ Jude ki. Ɔɔ Mɛljege Raa taaɗin̰ maakŋ nin̰ ki ɔɔ n̰Ꞌiin̰ ɓaa taa naaŋ Galile ki. 23 Naan̰ iin̰ ɓaa iŋg maakŋ gɛgɛr kɛn kꞋdaŋin̰ Nazarɛt. Nakgen se aan ɗoobin̰ ki aan gɔɔ kɛn jee taaɗ taar teeco taar Raa ki taaɗo do dɔkin̰ ɔɔ: Naan̰ se jꞋan̰ daŋin̰ kɔɗ Nazarɛt.


text:
E tuugnaade e ciimtol Fedde Ngenndiije Dentuɗe, hitaande yawtunde ndee, ko Norwees (Norvège) woni hikka leydi ɓurndi moƴƴude nguurndam e winndere ndee, ko yimɓe mayri fof ɓuri weytaade. Rawane ko Danemark wonnoo. Rewi e Norwees ko Danemark, Islande, Suwis, Finlande, Pays-Bas, Canada, Nuwel Selannde, Ostarali e Suwed. Dental Dowlaaji Amerik ari 14, Almaañ 16, Angalteer 19 e Farayse 31.
Heedi laaci e nder leyɗe 155 ɗee fof, ko leyɗeele Afrik worgo Saharaa, sibu ko Sudaan Worgo, Liberiyaa, Gine, Togo, Ruwannda, Tansaani, Burunndi, e Santarafrik. Yanti e ɗeen ko Siiri e Yemen ngonɗe e musiiba golwole.
BAB


text:
Cikku-ɗon noon, alaa ko ɓuri taarorde walla sutura heewde mboros ? So neɗɗo naamndiima ngalɗoo naamnal, eɗen njenanaa yimɓe fof njaabotoo ko « hol ko naamndii ɗum ne ? Ɗum kay sikke alaa heen ! »… Iwee e ɗuum hannde! Sibu ina woodi ko ɓuri ɗuum heewde mborosaaji e ñoŋkoto, tee, so wontiino ko ciftol, hay gooto yiytataa ! Waɗi ɗum, oon nokku ɓurɗo sutura heewde mboros, ko huunde horsunde, nde rewɓe korsini no feewi. Ndeen huunde ko saakuuji rewɓe
Cikku-ɗon noon, alaa ko ɓuri taarorde walla sutura heewde mboros ? So neɗɗo naamndiima ngalɗoo naamnal, eɗen njenanaa yimɓe fof njaabotoo ko « hol ko naamndii ɗum ne ? Ɗum kay sikke alaa heen ! »… Iwee e ɗuum hannde! Sibu ina woodi ko ɓuri ɗuum heewde mborosaaji e ñoŋkoto, tee, so wontiino ko ciftol, hay gooto yiytataa ! Waɗi ɗum, oon nokku ɓurɗo sutura heewde mboros, ko huunde horsunde, nde rewɓe korsini no feewi. Ndeen huunde ko saakuuji rewɓe
mbeelnotoo ɗii ! Ko anndiraa « sakaamen » koo (« sac à main ») woni saak juuɗe.
Wonaa enen kaali, ko wiɗtooɓe kadi kaali ɗum ! Ngoon wiɗto wiyi ko « saakuuji juuɗe ina ɓura jooɗorde sutura heewde mborosaaji ! », tee wonaa sutura fof, sibu ɓe mbiyi ko suturaaji denndaaɗi (toilettes publiques) ; sibu ina gasa tawa suturaaji keeriiɗi ɗii, nde wonde ina toppitaa, ina gasa tawa ina laaɓi.
Hol ko woni e nder saakuuji rewɓe? Alaa fof ko ɓe mbaɗataa heen ! Gila e kaayitaaji, haa e telefoŋaaji, coktirɗe, … denndaangal ngeɗon katojinteekon. Ko e nder koon ngeɗon noon ñoŋkoto oo naatata walla takkotoo, mborosaaji ɗii cuuɗotoo, e wiyde wiɗto ngoo. Bakteriiji taweteeɗi heen ɗii, ɓuri heewde e gonooji e hawngooji jooɗorde sutura ! « heen sahaaji, keeweendi majji ina waawi bonde e cellal aadee ». wiɗto ngoo wiyi ko joyaɓal saakuuji ɗii. Ɓe njahii, kamɓe wiɗtooɓe ɓee, haa ɓe ƴeewi geɗe ɓurɗe waawde roondaade mborosaaji ɗii, ɓe tawi ko « kerem juuɗe », e lallitorɗe « cosmétiques» ekn…
Ɓe mbiyi kadi ɓuri fof waawde roondaade mborosaaji ɗii, ko saakuuji ɓurɗi horsineede ɗii, so saakuuji guri, nde tawnoo ɗi keewaani wuppeede. Kala ko memi ɗi, boowal walla nder, takkoto e majji. Jooni noon, hol feere majjum? Wiyde yo rewɓe ngoppu saakuuji mum en ? Alaa ! Feere majjum saɗtiraani noon fof. Tewaare seeɗa ina waawi wallitde e ñawndude ɗuum : sahaa e sahaa kala yo ɗi poppirte geɗe laaɓɓinooje, nder e boowal kala, kaakel kaalel. Joomum kadi waɗta hakkille e ɗo joɗɗinta saak mum, reenoo joɗɗinde e leydi walla e nokku mo senaaki no feewi.
FƁ
Ƴoogirde : maxisciences.com


text:
So en mbiyiino « Fulɓe muuɗii punndi » nde ɗemngal Tamasik naatnaa e facebook e hitaande 2013, hannde eɗen mbaawi wiyde « Pulaar ɓamtiima, » sibu hay facebook fellitii suɗoraade ngal. Kabaaru oo jaalɗi ko ñalnde 30 settaambar 2016, kono golle pirgol ɗee puɗɗiima ko adii ɗuum, gila e lewru abriil 2015, sibu Goomu Firo Facebook e Pulaar sosaa ko ñalnde 31 marse 2015. Ɗum noon Facebook waɗtii faamde Pulaar, woni Pulaar jeytaama e wutteeji Facebook, woni ɗemngal mum teemedere e go’oɓal (101ɓal). Kala belaaɗo ina waawi « ɓoornude Facebook wutte Pulaar », woni tawa so neɗɗo ina waawi Pulaar, ina waawa huutoraade ɗum, sibu jamirooje e jamminooje Facebook ɗee fof ko e Pulaar ngonata. Tuggi nde firo ngoo fuɗɗaa faade hannde, ko ina abboo e 100 000 konngol pulaama maa « ngootanaama » kono ko foti noon walla ko ɓuri ɗuum ina heddii…
So Pulaar suɓaama yo jeye e wutteeji ngolɗoo laylaytol lollungol wonaa huunde haawniinde no feewi, sibu ngal jeyaa ko e ɗemɗe ɓurɗe mawnude e yaajde e nder Afrik, sibu ko famɗi fof 40 000 miliyoŋ neɗɗo ina kaala ngal, tee engal haalee ko famɗi fof e nder leyɗe Afrik 20. E nder ɓetirgal Calvet wonande ɗemɗe Afrik, pulaar woni hoore ɗemɗe Afriknaaje, sibu ko ngal nayaɓal caggal Engele, Farayse, e Arab. Yanti heen fulɓe ina cofti e nder internet haa teeŋti noon e facebook. Ɗum noon Facebook juumaani. So facebook waawii ɗisde ngal nii e nder hitaande wootere firo ko sabu coftal Goomu Firo Facebook e Pulaar.
Ɗumɗoo ko hujja mawɗo wonande ɗemngal ngal, teeŋtinoowo kattanɗe maggal e semmbe maggal, hujja tawtuɗo hujjaaji goɗɗi, wonde ko ngal ɗemngal kaandungal e janngeede e huutoreede e nder nguurndam.
Ko woni Facebook ?
Facebook ko laylaytol renndo nder internet gaddanoowol huutortooɓe ɗum « waawde jokkondirde, e wostondirde nate e fotooje e wideyooji e piille e dokimaaji kam e neldondirde mesasuuji e naatde walla sosde goomuuji walla kadi huutoraade jaaɓɗe keewɗe ». Hannde, Facebook ko lowre ɗiɗaɓere e nder internet, ɓurnde heewde yillotooɓe, heedi yeeso mayre tan ko Google. Kala subaka mo Alla waɗi, gila 24 ut 2015, ko ɓuri miliyaar neɗɗo ina huutoroo ngol. Lewru kala miliyaar e 590 miliyoŋ neɗɗo ina seŋoo e magggol.
Facebook jibinaa (sosaa) ko e hitaande 2004 to duɗal jaaɓihaaɗirde Harvard to Dental Dowlaaji Amerik. Ko ndeen Mark e sehilaaɓe mum ɓe janngidtunoo puɗɗii topaade ngol e nder cuuɗi mum en, kono ndeen ko sanɗaaji duɗal ngal tan mbaawnoo seŋaade heen. Nde yahi haa ɓooyi, ngol udditanaa sanɗaaji duɗe goɗɗe, noon noon haa yettii ɗo yahretee hannde ɗoo. Lolleende Facebook diwtii haala, sibu ɗemɗe goɗɗe ceekanii ɗum golle gila law, yeru, sukaaɓe safalɓe so njiɗii yahde wanngaade Facebook, mbiyata ko “araay nu faysii”, wayi no wiyde e pulaar “miɗo faysoyoo” (woni miɗo wanngoyoo e Facebook).
Hol no golle fulo ɗee mbayi ?
Golle pulgol (pirgol e Pulaar) Facebook, ko golle yarlitaare Fulɓe fof. Ko ɗum nii tagi aɗa tawa heen kelme pulfule ɗee fof, haa teeŋti noon e Fuuta Jaloŋ e Fuuta Tooro. Golle ɗee kadi ina mbaɗi geɗe keewɗe potɗe ooñteede e feewniteede. Ɗum noon golle ɗee peccinaani nii, sibu, hay so tawii njahraten e majje ko hedde feccere (50%) ko foti fireede koo, ko heewi heen maa ruttanee, tee kelme e konngi kesi ceerataa e arde. Ko ɗuum waɗi, eɗen njaha haa 63% hannde, janngo ngarten e 48% walla ko wayi noon, sibu tawata ko kelmeendi kesiri ɓeydaama heen, nde tawnoo, karallaagal kesal seerataa e hesɗitde e ɓamtaade…
Yiɗde wiyde tan, ko golle ɗaɓɓude juuɗe no feewi. Gooto kala, kattaɗo, ina foti waɗde heen junngo mum. Kala pullo kuutortooɗo Facebook, so ina yiɗi wallitde firo ngoo, ina waawi ɗaɓɓude naatde e “Tumbudu firooɓe Facebook e Pulaar” (Translator Community for Pulaar) njeyaangu e Goomu Firooɓe Facebook (Facebook Translations Team). So o jaɓaama heen aɗa waawi fuɗɗaade firde, walla ngonaa e e wootde, woni ƴeewaa ko firaa koo, suɓo-ɗaa heen ko ɓuri hawrande ma, mbele Facebook ina ɗisa ɗuum e ciŋkal mum (mbele Facebook ina teskoo ngoon firo ngo o sikki ɓuri sellude ngoo, sibu Facebook suɓotoo ko kelme ɓurɗe wootaneede).
Bookara Aamadu Bah


text:
Aspiriin ina moƴƴi e kaaseer
Duumaade e ƴettugol aspiriin ñalnde kala, ina usta ñawgol kaaseer walla ina haɗa ɗum ɓeydaade layde. Habri ɗum ko jaaynde mawnde wiyeteende Lancet (Angalteer). Haali ɗum ko wiɗtooɓe duɗal jaaɓi haaɗtirde Oxford : so neɗɗo reggondirii duuɓi tati ina ƴetta ñalnde kala aspiriin, ɗuum ina faddanoo ɗum kaaseer fotde nayaɓal so ƴeewdaama e mo ƴettataa ɗum oo
Ɗumɗoo udditii damal kuutoragol aspiriin ngam haɓaade kanseer, hay so tawii noon ƴettugol mum ɓurtungol, duumingol, ina waɗi tanaaji (tuƴƴam tekteki, aksidaa ɗaɗngaanndi). Annduɓe ɓee mbiyi, ɓure aspiriin ɗee, mbappitii ɗiin tanaaji.
Oo kabaaru ina yahdi e kabaaru goɗɗo ummoriiɗo e annduɓe ‘’City College mo New York’’, kabaaru jowitiiɗo e moƴƴere wonnde e kuutoragol safaara keso biyeteeɗo «NOSH-aspirine» (aspiriin baɗdaaɗo e goɗɗum), jaakoraaɗo ina usta kanseer kam ne. Oo ‘aspiriin keso’ ɓuri ɓooyɗo oo foorde fotde laabi 100 000, tee o alaa kadi tanaaji teskaaɗi e ɓooyɗo oo.
Ƴoogirde : Slate.fr
- Neɗɗo hoto seerat e dillude, ko ɗuum moƴƴi e cellal
Wiɗtooji keewɗi kollitii wonde so neɗɗo dillataa no feewi, suukara ina ɓeydoo no feewi e ɓalndu mum so ummiima e ñaamde. Ɗuum ina wallita jabet e ñawbuuli ɓernde keewɗi.
Ƴoogirde : internet
- Sokkolaa ina heewi nafoore e cellal
Wiɗtooji tati ɗi ɓooyaani ko mbaɗaa kollitii, so neɗɗo duumiima e ñaamde sokkolaa, ɗuum ina haɗa aksidaaji ɗaɗngaanndiiji (ko famɗi fof wonande rewɓe). Ina wiyee kadi wonde eɗum moƴƴi e ɓernde e ɗaɗi ƴiiƴam, tee ina welna hakkille.
Ƴoogirde : interne
Firo : BAB